title: Transformers: Armada

text:
Sarja alkaa kertoa tarinaa alusta asti lasten näkökulmasta. Siitä, miten he tapasivat Mini-Conit ja myöhemmin Autobotit ja Decepticonit. Animaatio Armadaa voisi verrata lähinnä Pokémon-villityksen tuottamaksi matkijaksi. Pokemonien sijasta sarjassa Autobotit ja Decepticonit metsästävät Mini-Coneja. Sarja toimii pitkään tämän pohjalla ja muutamia uusia hahmoja tulee mukaan, molempien liittojen puolelle. Jotkut Mini-Conit pystyvät muodostamaan voimakkaita aseita kuten Tähtimiekka ("Star Saber"), Taivaankilpi ("Skyboom Shield") ja Tuomionpäivän tykki ("Requiem Blaster").
Sarjan puolivälissä meno kuitenkin vaihtuu, kun Megatron pettääkin häntä uskollisesti seuraavan Starscreamin ja on valmis uhraamaan tämän. Starscream raivostuu ja joutuu pakenemaan. Hän liittyy Autobotteihin ja auttaa näitä vapauttamaan Decepticonien vankina pitämiä Mini-Coneja. Myöhemmin Sideways houkuttelee Decepticonstrategisti Thrustin auttamaan transformerien pahan jumala Unicronin herättämisessä. He varastavat Mini-Con -aseet ja herättävät Unicronin. Samaan aikaan Megatronista tulee Galvatron. Toisin kuin missään muussa jatkumossa tai Armada sarjakuvassa, Unicron vaikuttaa enemmänkin pelkältä nukelta, joka ei tunnu tekevän mitään oma-aloitteista. Lopussa Thrust ja Sideways kuolevat sekä Unicron katoaa räjähdyksen seurauksesta. Galvatronin ja Unicronin oletetaan kuolleen ja Optimus Primen vastuulle tulee johtaa transformerit kohti valoisampaa tulevaisuutta.
Lasten Mini-Conit:


title: Transformers: Armada

text: Tähtimiekan ("Star Saber") Mini-Conit


title: Transformers: Armada

text: Taivaankilven ("Skyboom Shield") Mini-Conit


title: Transformers: Armada

text: Tuomionpäivän tykin ("Requiem Blaster") Mini-ConitUnicron-trilogian ensimmäisen osan, suomenkielisestä jälkiäänityksestä vastasi Oy PVP Voice Ab (Pauli Virta Productions), mukana oli myös muun muassa disney-elokuvien ja sarjojen ohjaaja, Pekka Lehtosaari.


title: Ricky Gervais

text:
Ricky Dene Gervais (s. 25. kesäkuuta 1961 Reading, Berkshire, Englanti) on brittiläinen koomikko, näyttelijä, ohjaaja, tuottaja, käsikirjoittaja, kirjailija, ja juontaja ja entinen poplaulaja ja manageri. Gervais on yhdessä Stephen Merchantin kanssa luonut televisiosarjat "Konttori" ja "Extras", joissa hän myös näytteli pääosissa. Lisäksi hän on näytellyt
muun muassa elokuvissa "Night at the Museum – yö museossa" ja "Ghost Town".


title: Ricky Gervais

text: Gervais opiskeli University College Londonissa biologiaa ja filosofiaa 1979–1983. Hän on kirjoittanut kolme lastenkirjaa, "Flanimals" (2004), "More Flanimals" (2005) ja "Flanimals of the Deep" (2006). Gervais on juontanut Golden Globe -palkintogaalan neljä kertaa: vuosina 2010, 2011, 2012, ja 2016.


title: Ricky Gervais

text: 1980-luvulla Gervais toimi laulajana pop duossa nimeltään Seona Dancing ystävänsä Bill Macraen kanssa. Yhtye ei saavuttanut mainittavaa menestystä, lukuun ottamatta Filippiinejä, missä yhtyeen kappaleesta "More to Lose" tuli teini-ikäisten keskuudessa suuri hitti vuonna 1985.


title: Ricky Gervais

text: Gervais toimi Sueden managerina ennen kuin bändi nousi suosioon 1990-luvulla.


title: Ricky Gervais

text: Opiskellessaan UCL:ssä vuonna 1982 Gervais tapasi pitkäaikaisen puolisonsa kirjailija/tuottajan Jane Fallonin, jonka kanssa hän on suhteessa edelleen.


title: Ricky Gervais

text: Gervais on ateisti ja humanisti.


International Conference of Marxist-Leninist Parties and Organizations (International Newsletter) (ICMLPO) (Marxilais-leniniläisten puolueiden ja järjestöjen kansainvälinen konferenssi) on kansainvälinen maolaisten yhteenliittymä, jonka toimintaan osallistuu marxismi-leninismi-Mao Zedongin ajattelua kannattavia puolueita ympäri maailmaa. ICMLPO:n johtava elin on "yhteistoimintaryhmä" (joint coordinating group). ICMLPO julkaisee lehteä "International Newsletter". Järjestöä ei pidä sekoittaa hoxhalaisten puolueiden samannimiseen liittoumaan, jonka lehden nimi on "Unity & Struggle".


title: International Conference of Marxist-Leninist Parties and Organizations

text: ICMLPO:n viimeisimpään, kahdeksanteen, konferenssiin osallistuivat seuraavat puolueet ja ryhmittymät.


title: Soikkokämmekkä

text: Soikkokämmekkä ("Orchis militaris") on Euroopassa laajalle levinnyt kämmekkälaji. Suomessa se on harvinainen tulokaskasvi ja rauhoitettu Ahvenanmaata lukuun ottamatta.


title: Soikkokämmekkä

text: Monivuotinen soikkokämmekkä kasvaa Suomessa 25–30 senttimetriä korkeaksi. Maan alla kasvilla on kaksi munanmuotoista juurimukulaa. Kasvin varsi on vihreä ja ja sen tyvellä on ruusukemaisesti kasvavia paksuja, selväsuonisia ja täplättömiä lehtiä. Varressa on tuppimaisia ylälehtiä, jotka suojaavat kehittyvää kukintoa. Soikkokämmekän kukinto on tiheähkö, leveänsoikea tähkä. Kukkien kaikki tukilehdet ovat kalvomaisia. Kukka on ulkopinnaltaan vaaleanpunainen ja sisäpinnaltaan tummanpunainen, paksuhko kannuksellisen huulen keskiosa on vaaleampi. Kukan ylimmät kehälehdet ovat kypärämäisesti liuskaisen huulen yllä. Soikkokämmekkä kukkii Suomessa kesäkuussa.


title: Soikkokämmekkä

text: Kuten muillakin kämmekkälajeilla, soikkokämmekän kukissa ei ole mettä eikä hyönteisille käyttökelpoista siitepölyä. Kasvi hoitaa pölyttämisen huijaamalla, sillä kukat näyttävät hyviltä mesilähteiltä. Kimalaiset ja muut pölyttäjät kuitenkin oppivat nopeasti välttämään soikkokämmekän kukkia, joten vain kukinnon alimmat kukat muodostavat kypsiä siemenkotia. Siemenet ovat pölymäisen pieniä.


title: Soikkokämmekkä

text: Pallerokämmeköiden suku "Orchis" kuin kämmekkäkasvien heimokin ("Orchidaceae") on saanut nimensä niille tyypillisestä versojuurimukulaparista. "Orchis" merkitsee kivestä muinaisen Kreikan kielellä. Soikkokämmekän tieteellinen lajinimi tulee kukan muodosta: kukan neliliuskainen huuli muistuttaa ihmishahmoa ja sen yläpuolella muut kehälehdet muodostavat "kypärän" tälle pienelle militaariselle hahmolle. Suomalaisen nimensä kasvi lienee saanut näyttävän ruusukkeen muodostavista leveistä lehdistään.


title: Soikkokämmekkä

text: Euroopassa soikkokämmekkää esiintyy paikoin runsaasti. Sitä tavataan yleisesti Espanjan itäosista läpi Keski- ja Itä-Euroopan Keski-Venäjälle saakka. Etelässä levinneisyysalue ulottuu Etelä-Ranskaan, Keski-Italiaan ja Pohjois-Kreikkaan, pohjoisessa Etelä-Ruotsiin, jossa se on varsin yleinen Öölannissa ja Gotlannissa, sekä Etelä-Suomeen ja Baltiaan. Isossa-Britanniassa laji esiintyy harvinaisena. Venäjällä levinneisyysalue jatkuu satunnaisempana pitkälle itään lähes Kiinaan saakka.


title: Soikkokämmekkä

text: Suomesta ensimmäinen soikkokämmekkä löydettiin vuonna 1983 Paraisilta kalkkitehtaan lähistöltä. Myöhemmin samalla vuosikymmenellä lajia havaittiin Hangosta, Lappeenrannasta ja Lohjalta. Vain Hangon esiintymä lienee näistä pysyvämpi. Vuonna 2008 kukkiva soikkokämmekkäyksilö löytyi yllättäen Lieksasta. Esiintymä lienee maailman pohjoisin. Ahvenanmaalta laji löytyi vuonna 1999 yhdeltä kasvupaikalta Vårdöstä, jossa laji on vähitellen lisääntynyt. Tuoreimmat soikkokämmekkähavainnot Suomessa ovat Lappeenrannasta (2009), Helsingistä (2010) ja Kirkkonummelta (2012).


title: Soikkokämmekkä

text: Soikkokämmekkää on esiintynyt Suomessa jo paljon ennen uusimpia löytöjä. Kasvimuseon kokoelmista on tunnistettu jo vuonna 1867 Ruotsinpyhtäältä kerätty soikkokämmekkänäyte. Elias Lönnrot puolestaan mainitsee vuoden 1860 kasviossaan lajin esiintyneen Ahvenanmaalla.


title: Soikkokämmekkä

text: Soikkokämmekkä on kalkinvaatija. Se kasvaa, kuivilla ja avoimilla kalkkipitoisilla paikoilla. Suomessa tällaiset paikat ovat tyypillisesti olleet ihmisten voimakkaasti muokkaamia alueita, esimerkiksi kalkkitehtaiden lähialueita. Lajille on tyypillistä hyvin voimakkaat kannanvaihtelut. Levinneisyysalueensa pohjoisrajalla Suomessa kasvavan soikkokämmekän runsastuminen Ahvenanmaalla ja uudet havainnot Manner-Suomesta saattavat olla seurausta viime vuosikymmenen lauhkeammista talvista.


title: Aw

text: Aw tarkoittaa seuraavia:


title: Roy Sullivan

text: Roy Cleveland Sullivan (7. helmikuuta 1912 – 28. syyskuuta 1983) oli yhdysvaltalainen metsänvartija, joka tuli kuuluisaksi selvittyään hengissä seitsemästä salamaniskusta.


title: Roy Sullivan

text: Sullivan syntyi Kentuckyn osavaltiossa ja joutui ensimmäisen salamaniskun kohteeksi vuonna 1942. Tällöin salama osui häntä sääreen, mutta mies selvisi menettämällä vain yhden varpaankynnen. Toinen salama iski vuonna 1969, jolloin Sullivan joutui tajuttomaksi ja poltti kulmakarvansa. Vuonna 1970 Sullivan sai palovamman vasempaan olkapäähänsä. Vuosina 1972 ja 1973 salamat sytyttivät hänen tukkansa palamaan, mutta Sullivan sai palot itse sammutettua vedellä. Vuonna 1974 iskenyt kuudes salama aiheutti palovammoja Sullivanin nilkkaan. 25. kesäkuuta 1977 Sullivan joutui viimeisen salamaniskunsa uhriksi ollessaan kalastamassa. Hän joutui sairaalaan saatuaan palovammoja rintaansa ja vatsaansa.


title: Roy Sullivan

text: Roy Sullivan teki itsemurhan ampumalla vuonna 1983. Hänet on mainittu Guinnessin ennätysten kirjassa, ja hänen kahta metsänvartijahattuaan säilytetään nyt New Yorkissa ja Etelä-Carolinassa. Sullivan työskenteli elämänsä aikana ainakin Shenandoahin kansallispuistossa, Virginiassa.


title: Cute

text: Cute (, tyyliteltynä °C-ute) oli japanilainen j-pop-tyttöryhmä, joka perustettiin vuonna 2005 osana Hello! Projectia.


title: Cute

text: Vuonna 2007 Cute sai parhaan uuden tulokkaan Japan Record Award -palkinnon ja nousi yhdeksi suosituimmista idoliryhmistä. Yhtye konsertoi myös ulkomailla, muun muassa Taiwanilla ja Hongkongissa. Yhtye hajosi vuonna 2017 julkaistuaan kolmannen kokoelmalevynsä.


title: Kiiltovalkku

text: Kiiltovalkku ("Liparis loeselii") on pienikokoinen, ulkonäöltään vaatimaton pohjoisen pallonpuoliskon kämmekkäkasvi. Laji kuuluu Euroopan Unionin luontodirektiivin mukaisesti suojeltaviin lajeihin sekä Euroopan neuvoston uhanalaisten kasvien luetteloon.


title: Kiiltovalkku

text: Kiiltovalkku on pieni varsimukuloita muodostava kasvi, joka kasvaa noin 5–20 cm korkeaksi. Juurimukula on varsin pieni, koska kasvin ei märässä ympäristössä kasvavana tarvitse varastoida siihen vettä. Varren tyvi on sipulinmuotoinen. 2–7 cm pitkiä lehtiä on tavallisesti kaksi tai kolme. Lehdet ulottuvat varren puoliväliin ja ovat suikeita, paksuja ja kiiltäviä. Kukinto on 3–8-kukkainen tähkä. Kukka on pieni ja kellanvihreä. Yksittäisen kukan huuli on ehyt ja osoittaa suoraan ylöspäin, kannusta ei ole. Kiiltovalkku kukkii Suomessa kesä-heinäkuussa. Kukkivien yksilöiden määrä vaihtelee hyvin paljon vuosittain.


title: Kiiltovalkku

text: Itsepölytteisen kiiltovalkun siementuotanto on melko hyvä. Kasvin kehitys siemenestä kukkivaksi kestää noin seitsemän vuotta.


title: Kiiltovalkku

text: Kiiltovalkku on levinnyt laajalle pohjoisella pallonpuoliskolla, mutta levinnäisyysalue on epäyhtenäinen ja laji on laajalti harvinainen. Euroopassa lajin levinneisyyden painopiste on Keski- ja Itä-Euroopassa Ranskasta ja Etelä-Skandinaviasta Baltiaan, Länsi-Venäjälle ja Ukrainaan. Skandinaviassa lajia tavataan hajanaisesti Tanskassa ja Ruotsissa, erityisesti Itämeren kalkkisaarilla. Virossa lajin tiedetään kasvavan useissa kasvupaikoissa. Itä-Euroopasta kiiltovalkun levinnäisyysalue jatkuu erittäin satunnaisena läpi Siperian Pohjois-Amerikkaan, jossa lajia tavataan runsaimmin Yhdysvaltain ja Kanadan itärannikolla.


title: Kiiltovalkku

text: Suomessa kiiltovalkku kasvaa alkuperäisenä ainoastaan Ahvenanmaalla, josta laji löydettiin ensimmäisen kerran vuonna 1951. Ahvenanmaalla kiiltovalkkua on tavattu Eckerön ja Hammarlandin kunnista, joissa kasvupaikkoja lienee jäljellä enää muutama. Manner-Suomesta laji on havaittu vain kerran vuonna 1989, jolloin löydettiin yksi kukkimiskokoinen yksilö Lappeenrannasta kalkkikaivoksen läheisyydestä. Tämä esiintymä lienee tuhoutunut myöhemmin.


title: Kiiltovalkku

text: Kiiltovalkku on kasvupaikkansa suhteen erittäin vaatelias. Sitä esiintyy runsasravinteisilla ja hyvin kosteilla lettomaisilla rantaniityillä ja soistumilla. Laji on kalkinvaatija. Suomessa ja muualla Euroopassa lajin suurimpia uhkia ovat soiden ottaminen maanviljelyksen käyttöön ja perinteisen niittylaidunnuksen loppuminen.


title: Ad

text: Ad tarkoittaa seuraavia:


title: Luisão

text: Anderson Luís da Silva on (s. 13. helmikuuta 1981) on brasilialainen jalkapalloilija, joka yleisesti tunnetaan nimellä Luisão. Hänen nykyinen seuransa on portugalilainen Benfica. Hänen pelipaikkansa on keskuspuolustaja sekä seurajoukkueessaan että Brasilian jalkapallomaajoukkueessa, jossa hän on pelannut 21 ottelua. Luisão pelasi ensi kerran maajoukkueessa vuonna 2001 ja oli myös mukana vuoden 2004 Copa América -turnauksessa. Hän oli myös mukana vuoden 2006 maailmanmestaruuskilpailuissa, mutta ei saanut peliaikaa kisoissa. Luisãon pikkuveli, Alex Silva edustaa myös Brasiliaa maajoukkuetasolla.


title: Erika Umeda

text: Erika Umeda (s. 24. toukokuuta 1991, Tokio) on yksi Hello! Projectiin kuuluvista japanilaisista artisteista. Hän kuuluu Hello! Project -ryhmistä seuraaviin: Hello! Project Kids, ℃-ute ja Zyx. Lisäksi hän on Hello! Project Kidseistä vanhin. Umeda valmistuu C-utesta 25. lokakuuta 2009. Hän kertoo kaavailleensa mallin uraa.


title: Kimalaisorho

text: Kimalaisorho ("Ophrys insectifera") on Euroopassa tavattava kämmekkälaji, joka tunnetaan parhaiten erikoisesta pölytystavastaan. Kimalaisorho on rauhoitettu Suomessa, mutta maailmanlaajuisesti se on elinvoimainen. Se on suuren orhojen ("Ophrys") suvun ainoa laji Suomessa.


title: Kimalaisorho

text: Kimalaisorhon lehdet ovat sen tyvellä tai varren alaosassa. Maan alla kasvilla on kaksi pyöreää versojuurimukulaa. Varsi on 15–30 cm korkea. Kimalaisorhon varressa on 3–14 pientä, kukalle laskeutunutta pistiäistä muistuttavaa kukkaa. Yksittäisen kukan huuli on tummanruskea, neliliuskainen, hieman hyönteisen ruumista ja siipiä muistuttava. Siinä on myös sinistä "peilimäistä" kuviointia. Huulen yläpuolella olevat lankamaiset kehälehdet ovat kapeat ja tumman ruskeat, kuin tuntosarvet. Muut kehälehdet ovat kokonaan vihreitä. Kukinta-aika on kesä-heinäkuussa.


title: Kimalaisorho

text: Kimalaisorhon kukat houkuttelevat ulkomuodollaan ja feromonimaisella tuoksullaan velhopistiäisiin eli velhohukkiin ("Argogorytes") kuuluvien pistevelhohukan ("Argogorytes mystaceus") ja silovelhohukan ("Argogorytes fargeii") mustakeltaisia koiraita parittelemaan kukan kanssa. Kimalaisorhon kukinta alkaa pistiäiskoiraiden kuoriuduttua ja ennen pistiäisnaaraiden kuoriutumista. Tämä "valeparittelu" voi sitten seuraavassa kukassa tapahtuessaan johtaa kukan pölytykseen.


title: Kimalaisorho

text: Orhot ("Ophrys") ovat levinneet laajalti Euroopassa ja Välimeren ympäristössä. Monista muista lajeista poiketen kimalaisorho karttaa kuumimpia Välimeren alueita, ja se on myös pohjoisimpana kasvava orholaji.


title: Kimalaisorho

text: Kimalaisorhon päälevinneisyysalue on Keski- ja Länsi-Euroopassa Britteinsaarilta ja Ranskasta Saksaan ja Kroatiaan ulottuvalla alueella. Tämän alueen ulkopuolella kimalaisorhoa tavataan muun muassa Espanjassa, Romaniassa, Baltiassa, Venäjällä ja Fennoskandiassa. Norjan rannikolla lajia tavataan peräti napapiirin pohjoispuolella. Itämerellä laji kasvaa etenkin suurilla saarilla, kuten Gotlannissa, Öölannissa ja Hiidenmaalla. Suomessa kimalaisorhoa tavataan alkuperäisenä tai muinaistulokkaana pariltakymmeneltä paikalta Ahvenanmaalta. Varsinais-Suomessa Paraisten kalkkialueelta tunnetaan yksi elinvoimainen tulokasesiintymä.


title: Kimalaisorho

text: Kimalaisorho on kalkinvaatija. Lajille tyypillisiä kasvupaikkoja ovat kosteat niityt ja metsät, lettosuot ja joskus kuivemmat, runsaskalkkiset paikat. Tällaisesta esiintymispaikasta esimerkki on Parainen, jossa laji kasvaa tuoreella mäntykankaalla. Kimalaisorhon esiintyminen on oikullista ja kasvi saattaa piileskellä sienijuurensa turvin maan alla vuosikausia. Lajia uhkaavat elinympäristöjen umpeenkasvu ja tuhoutuminen sekä keräily.


title: Uneton Seattlessa

text: Uneton Seattlessa ("Sleepless in Seattle") on Nora Ephronin ohjaama yhdysvaltalainen elokuva vuodelta 1993. Se on lämminhenkinen romanttinen komedia, jonka pääosia näyttelevät Tom Hanks ja Meg Ryan. Elokuva menestyi ilmestymisvuonnaan teattereissa hyvin, ja se oli Oscar-ehdokkaana parhaasta originaalimusiikista ja parhaasta käsikirjoituksesta. Elokuva noudattaa tietoisesti vanhojen nostalgisten Hollywood-elokuvien kaavaa, jossa rakkauden tiellä on monia esteitä, mutta jossa koittaa lopulta onnellinen loppu. Tärkeässä osassa elokuvassa ovatkin Hollywoodin kulta-ajan vanhat musiikki- ja elokuvaklassikot, varsinkin "Unohtumaton rakkaus" -elokuva vuodelta 1957, johon elokuvassa usein viitataan.


title: Uneton Seattlessa

text: Sam Baldwin (Hanks) on hiljattain leskeksi jäänyt arkkitehti ja poikansa Jonahin (Malinger) yksinhuoltajaisä. Hän muuttaa Chicagosta Seattleen saadakseen helpotusta suruunsa, mutta saa huomata, että vaimon kuoleman jälkeen elämää ei ole helppo jatkaa eteenpäin. Jonah seuraa vierestä isänsä yksinäisyyttä, kunnes soittaa jouluaattona radion psykologiohjelmaan ja kertoo suorassa lähetyksessä sen juontajalle, että hänen isänsä tarvitsee uuden vaimon. Tuhannet amerikkalaisnaiset kuulevat ohjelman ja kiinnostuvat sympaattiselta kuulostavasta leskimiehestä, unettomasta Seattlessa. Näiden naisten joukossa on Annie Reed (Ryan), joka on tahollaan kihloissa mutta ihastuu silti Samiin. Toimittajatyönsä kautta hän ottaa selville miehen taustoista ja lähettää tälle satojen muiden naisten tavoin kirjeen. Jonah innostuu Anniesta, mutta Sam-isää on vaikeampi taivutella tapaamaan tätä. Monien mutkien ja Jonahin myötävaikutuksen jälkeen pari kuitenkin kohtaa toisensa pilvenpiirtäjän huipulla ja rakastuu.


title: Uneton Seattlessa

text: "Video-oppaassa" vuodelta 1994 Bello Romano kutsuu elokuvaa hyvin kirjoitetuksi ja miellyttävästi roolitetuksi mutta ylisentimentaaliseksi ja vanhahtavaksi. Hän antaa sille neljä tähteä viidestä, mikä vastaa sanallista arviota ”erinomainen”. "VideoHound’s Golden Movie Retriever" antaa elokuvalle kolme ja puoli tähteä neljästä muun muassa Sven Nykvistin kuvauksen ansiosta.


title: Maimi Yajima

text: Maimi Yajima (, s. 7. helmikuuta 1992, Saitama) on japanilainen poplaulaja ja näyttelijä. Hän toimi Hello! Projectiin kuuluneen, vuonna 2005 perustetun Cute-yhtyeen johtajana.


title: Labellum

text: Labellum eli huuli on yksi kämmekkäkasvien (Orchidaceae) kehälehdistä.


title: Labellum

text: Kämmekkäkasvien kehälehdet (yht. 6 kpl) jaetaan ulompiin sepaleihin (3 kpl) ja sisempiin petaleihin (3 kpl). Näistä petalit ovat yleensä erikoistuneimpia, ja yksi niistä, labellum, on muista poikkeava rakenteensa puolesta. Sillä on usein erikoismerkitys kasvin pölytyksessä.


title: Labellum

text: Kämmekkäkasvien kehittyvässä nupussa huuli on ylin kehälehti, mutta suurimmalla osalla lajeista sikiäin tai jokin muu kukan tai kukkavarren osa kääntyy niin, että huuli jää alimmaksi tarjoten siten pölyttäjänä toimivalle eliölle laskeutumispaikan.


title: Transformers: Energon

text: Transformers: Energon (Toransufōmā: Sūpārinku) on ACTAS, Inc studion tuottama animesarja. Se on jatkoa Unicron-trilogialle, jonka aloitti vuonna 2002. Sarjaan kuului myös Hasbron ja Takaran tuottama lelusarja vuosina 2004-2005. Sarja näkyi myös Suomessa MTV3 kanavalla 30. lokakuuta 2004 - 23. syyskuuta 2006 välisena aikana.


title: Transformers: Energon

text: Kymmenen vuotta on kulunut kohtalokkaasta taistelusta Unicronia vastaan. Monet Decepticonit jotka taistelivat Unicronia vastaan ovat liittyneet Autobotteihin auttaakseen energonin löydössä. Uusi vihollinen on kuitenkin noussut Autobottien uhaksi, nimittäin Alpha Q, joka suunnittelee varastavansa heiltä energonia, kätyreidensä Scorponokin ja Terrorconien avulla, aikeenaan herättää Megatron ja Unicron uudelleen henkiin.


title: Transformers: Energon

text: Energon jatkaa siitä, mihin Armadassa jäätiin. Energon on toteutettu robottien osalta 3D-grafiikalla, kun taas ihmiset ja taustat ovat käsin piirrettyjä.


title: Transformers: Energon

text:
Transformers: Energon -sarjakuva alkoi, kun lelut vaihtuivat Armadasta Energoniksi. Energonin ensimmäinen numero on siis 19. Sarjakuva oli alusta asti Simon Furmannin käsialaa. Sarjakuva lähti alusta asti eriteille, kuin animaatiosarja, ja jatkoi siitä, mihin Armada-sarjakuvassa jäätiin. Valitettavasti kustannusyhtiö Dreamwave joutui konkurssiin ja sarjakuva jäi kesken, numeroon 30.
Unicron-trilogian toisen osan, suomenkielisestä jälkiäänityksestä vastasi Oy PVP Voice Ab,


title: Mai Hagiwara

text: Mai Hagiwara (, s. 7. helmikuuta 1996 Saitama, Japani) on japanilainen pop-laulaja, joka aloitti uransa jo 7-vuotiaana. Hän on tällä hetkellä ℃-uten ja Hello! Project Kids:n nuorin jäsen.


title: Mai Hagiwara

text: Mai on näytellyt Minimonin elokuvassa "Okashi na Dai Bouken" (2003). Hän oli yksi elokuvan neljästä lapsesta, johon viittaa myös "4KIDS" -yhtyeen nimi.


title: Leo Törnqvist

text: Leo Waldemar Törnqvist (14. helmikuuta 1911 Jepua – 18. huhtikuuta 1983 Helsinki) oli suomalainen tilastotieteilijä ja professori. Hän hoiti Helsingin yliopiston ensimmäistä tilastotieteen professuuria vuodesta 1950 vuoteen 1974. Törnqvistiä voidaan pitää Suomen tilastotieteen isänä. Suomen tilastoseura jakaa joka toinen vuosi (1978–2011 vuosittain) Leo Törnqvist -palkinnon. Törnqvist toimi myös johtajana Posti- ja lennätinlaitoksen liiketaloudellisessa tutkimuslaitoksessa.


title: Leo Törnqvist

text: Törnqvist on kansainvälisesti tunnetuin suomalainen indeksiteorian kehittäjä. Lisäksi hän tutki aikasarja-analyysia.


title: Leo Törnqvist

text: Törnqvistin poika oli alkeishiukkasfyysikko Nils Törnqvist ja veli valtiovarainministeriön kansantalousosaston päällikkö Erik Törnqvist. Törnqvist oli Linuxin kehittäjänä tunnetun Linus Torvaldsin isoisä.


title: Seine-Saint-Denis

text: Seine-Saint-Denis on Ranskan departementti numero 93. Se sijaitsee Pariisin pohjoispuolella Île-de-Francen alueella ja kuuluu Pariisin esikaupunkialueeseen. Departementissa on 1 529 928 asukasta (2011) ja sen väestötiheys on 6 477,3 asukasta neliökilometrillä. Departementti on jaettu 40 kuntaan, joista väkiluvultaan suurimmat ovat Montreuil, Saint-Denis ja Aulnay-sous-Bois. Seine-Saint-Denis'n pääkaupunki on Bobigny.


title: Seine-Saint-Denis

text: Seine-Saint-Denis'ssä on Ranskan departementeista eniten maahanmuuttajataustaisia asukkaita.


title: Kb

text: Kb tarkoittaa seuraavia:


title: Hauts-de-Seine

text: Hauts-de-Seine on Ranskan departementti numero 92. Se sijaitsee Pariisin länsipuolella Île-de-Francen alueella ja kuuluu Pariisin esikaupunkialueeseen. Departementissa on 1 581 628 asukasta (2011) ja sen väestötiheys on 9 006,5 asukasta neliökilometrillä. Departementti on jaettu 36 kuntaan, joista väkiluvultaan suurimmat ovat Boulogne-Billancourt, Nanterre ja Colombes. Hauts-de-Seinen pääkaupunki on Nanterre.


title: Hauts-de-Seine

text: Hauts-de-Seine on Pariisin jälkeen Ranskan vaurain departementti, ja siellä sijaitsee moderni La Défensen toimisto- ja liikekeskittymä.


title: Meg Ryan

text: Meg Ryan (synt. Margaret Mary Emily Hyra, s. 19. marraskuuta 1961 Fairfield, Connecticut, Yhdysvallat) on yhdysvaltalainen näyttelijä, joka tunnetaan rooleistaan varsinkin monissa romanttisissa komedioissa. Hänen tunnetuimpia elokuviaan ovat "Kun Harry tapasi Sallyn" (1989) ja "Uneton Seattlessa" (1993).


title: Meg Ryan

text: Ryan oli naimisissa näyttelijä Dennis Quaidin kanssa 1991–2001. Heillä on vuonna 1992 syntynyt poika Jack. Ryan adoptoi toisen lapsensa Daisy-tyttären Kiinasta vuonna 2006.


title: David Cox

text: David Cox -nimisiä henkilöitä:


title: Val-de-Marne

text: Val-de-Marne on Ranskan departementti numero 94. Se sijaitsee Pariisin kaakkoispuolella, Île-de-Francen alueella, ja kuuluu Pariisin esikaupunkialueeseen. Departementissa on 1 333 702 asukasta (2011) ja sen väestötiheys on 5 443 asukasta neliökilometrillä. Departementti on jaettu 47 kuntaan, joista väkiluvultaan suurimmat ovat Créteil, Vitry-sur-Seine ja Champigny-sur-Marne. Val-de-Marnen pääkaupunki on Créteil. Vuoteen 1968 asti Val-de-Marnen alueet kuuluivat suurelta osin entiseen Seinen departementiin.


title: Val-de-Marne

text: Orlyn lentoasema sijaitsee Val-de-Marnessa.


title: Ke

text: Ke tarkoittaa seuraavia:


title: Essonne

text: Essonne on Ranskan departementti numero 91, joka on saanut nimensä Essonne-joen mukaan. Se sijaitsee Pariisin eteläpuolella Île-de-Francen alueella, ja sen pohjoisosa kuuluu Pariisin esikaupunkialueeseen. Departementissa on 1 225 191 asukasta (2011) ja sen väestötiheys on 679,1 asukasta neliökilometrillä. Departementti on jaettu 196 kuntaan, ja sen pääkaupunki on Évry.


title: Essonne

text: Pohjoinen Essonne on osa suur-Pariisia, etelämpänä on myös maataloutta.


title: Kf

text: Kf tai KF tarkoittaa seuraavia:


title: Seine-et-Marne

text: Seine-et-Marne on Ranskan departementti numero 77. Se sijaitsee Pariisin itäpuolella Île-de-Francen alueella, ja sen länsiosa kuuluu Pariisin esikaupunkialueeseen. Departementissa on 1 338 427 asukasta (2011) ja sen väestötiheys on 226,3 asukasta neliökilometrillä. Departementti on jaettu 514 kuntaan, ja sen pääkaupunki on Melun.


title: Seine-et-Marne

text: Seine-et-Marne on Île-de-Francen departementeista vähiten kaupungistunut: 60 prosenttia sen pinta-alasta on viljelysmaata, ja sen väestötiheys on alueen pienin. Se on myös pinta-alaltaan alueen ylivoimaisesti suurin departementti.


title: Seine-et-Marne

text: Pariisin Disneyland sijaitsee Marne-la-Valléen esikaupungissa Seine-et-Marnessa.


title: Lagrangen indeksilause

text: Lagrangen indeksilause tai Lagrangen lause on ryhmäteorian perustulos, jonka perusteella äärellisen ryhmän aliryhmän kertaluku jakaa tasan ryhmän kertaluvun. Nimestä huolimatta on hyvin todennäköistä, että sen ensimmäiseksi todisti Évariste Galois.


title: Lagrangen indeksilause

text:
Olkoon "G" äärellinen ryhmä ja "H" ryhmän "G" aliryhmä. Tällöin kertaluku formula_1 jakaa tasan kertaluvun formula_2 ja
missä luku "n" on aliryhmän "H" indeksi ryhmässä "G".


title: Lagrangen indeksilause

text:
Oletetaan, että "G" on äärellinen ryhmä ja "H" on ryhmän "G" aliryhmä, jonka indeksi ryhmässä "G" on "n". Määritellään joukon  relaatio ~: a ~ b jos ja vain jos
Kyseessä on ekvivalenssirelaatio, joten ryhmän "G" alkiot jakaantuvat keskenään pistevieraisiin ekvivalenssiluokkiin. Nämä ekvivalenssiluokat ovat nyt aliryhmän "H" määräämät vasemmat (tai oikeat) sivuluokat
Tunnetusti nyt
missä alkiot formula_7 ja kyseiset sivuluokat ovat keskenään pistevieraita. Koska jokaisessa sivuluokassa on yhtä monta alkiota pätee väite
missä luku "n" oli aliryhmän "H" indeksi ryhmässä "G". Lauseen toinen väite seuraa nyt suoraan kokonaislukujen jaollisuuden määritelmästä.


title: Lagrangen indeksilause

text: Lagrangen lauseen nojalla äärellisen ryhmän aliryhmien kertaluvut eivät voi olla mitä tahansa lukuja, vaan niiden täytyy rajoittua ryhmän kertaluvun jakajiin. Erityisenä seurauksena tämän perusteella ryhmän alkion "g" kertaluku, joka määritellään alkion "g" generoiman syklisen ryhmän kertaluvuksi, jakaa tasan koko ryhmän kertaluvun.


title: Lagrangen indeksilause

text: Lagrangen lauseen käänteistulos ei päde yleisesti äärellisille ryhmille, sillä on olemassa ryhmiä, joilla ei ole kertalukua "n" olevia aliryhmiä, vaikka luku "n" jakaisikin ryhmän kertaluvun. Kertaluvultaan pienin esimerkki on alternoiva ryhmä "A". Se on kertalukua 12 oleva ryhmä, mutta sillä ei ole kertalukua 6 olevaa aliryhmää. Kuitenkin Lagrangen lauseen käänteistulos pätee esimerkiksi kaikille Abelin ryhmille.


title: Lagrangen indeksilause

text: Lagrangen lauseen käänteistulokselle on useita kuuluisia heikennyksiä. Sylowin lauseet takaavat kertalukua "p" olevan aliryhmän olemassaolon, mikäli "p" on alkuluku, "k" on luonnollinen luku ja luku "p" jakaa äärellisen ryhmän kertaluvun. Hallin lauseet yleistävät Sylowin lauseita äärellisille ratkeaville ryhmille.


title: Val-d’Oise

text: Val d'Oise [] on Ranskan departementti numero 95. Se sijaitsee Pariisin pohjoispuolella, Île-de-Francen alueella, ja sen keski- ja lounaisosat kuuluvat Pariisin esikaupunkialueeseen. Departementissa on 1 180 365 asukasta (2011) ja sen väestötiheys on 947,4 asukasta neliökilometrillä. Departementti on jaettu 185 kuntaan, ja sen pääkaupunki on Pontoise (Cergy-Pontoise).


title: Val-d’Oise

text: Charles de Gaullen kansainvälinen lentoasema sijaitsee Roissyssa Val-d’Oisen departementissa.


title: Ki

text: Ki tarkoittaa seuraavia:


title: Ki

text: Ki on seuraavien henkilöiden nimi:


title: Paistinpannu

text: Paistinpannu on ruoanlaittoväline ruoan paistamiseen, ruskistamiseen ja kuullottamiseen. Kun ruuan valmistuksessa keskitytään lämmön säilyttämiseen suhteellisen alhaisella lämmöllä, voidaan paistinpannun kanssa käyttää myös kantta. Paistinpannun halkaisija on tavallisesti noin 20–30 cm. Muodoltaan se on laakea ja matalalla reunalla varustettu. Valmistusaineena voi olla muun muassa valurauta, teflonilla pinnoitettu teräs tai alumiini tai kupari.


title: Paistinpannu

text: Paistinpannuja valmistetaan useasta eri materiaalista. Paistinpannu voikin olla valurautaa, teflonilla pinnoitettua terästä tai alumiinia, lasia, keraamista massaa tai emaloitua terästä. Valurautaisiin, teräksisiin, lasisiin, emaloituihin ja keraamisiin pannuihin ruoka tarttuu helposti kiinni, jos paistettaessa ei käytetä rasvaa. Sen sijaan pinnoitetussa pannussa ei tarvitse käyttää aina rasvaa ollenkaan. Käytön jälkeen se pitää kuitenkin pestä huolellisesti. Valurautapannujen etuna puolestaan on kestävyys, ja hyvälaatuinen valurautapannu voi kestää todella pitkään.


title: Paistinpannu

text: Hyvä paistinpannu on energiataloudellinen ja helposti puhdistettava. Lisäksi paistinpannun reuna ja kädensija vaikuttavat pannun laatuun. Reunan tulee olla sopivan korkuinen, yleensä 3–5 senttimetriä, ja sopivan viisto, jotta tuotteita pystyy kääntelemään helposti pannussa. Kädensijan pitäisi mahdollistaa kunnollinen ote koko kädellä. Kädensijan kiinnityskulma pannuun nähden on noin 20–25 astetta, jolloin rystyset eivät osu helposti lieden pintaan. Lisäksi kädensijan pitäisi olla kuumentumaton, kuten myös kannen kädensijan.


title: Paistinpannu

text: Paistinpannut ovat usein pyöreitä, mutta kulmikkaita pannuja käytetään esimerkiksi kalan paistamiseen. Pannujen muoto riippuu hieman myös käyttötarkoituksesta. Muurinpohjapannut ovat isokokoisia ja reunattomia pannuja. Niitä käytetään avotulella, ja ne on valmistettu yleensä valuraudasta. Ohukais- ja kreppipannut ovat matalareunaisia. Niitä on myös kahdenlaisia: toisissa pannuissa voi paistaa yhden suuren ohukaisen ja toisissa monta pienempää. Blinipannut ovat puolestaan pieniä, halkaisijaltaan vain 8–12 senttimetriä. Valurautaisia parilapannuja puolestaan käytetään lihan tai kalan nopeaan kypsentämiseen. Niiden sisäpinta on uurteinen, jotta ruoka-aineet eivät tarttuisi pohjaan kiinni.


title: Yvelines

text: Yvelines (ääntäminen IPA: ) on Ranskan departementti numero 78. Se sijaitsee Pariisin länsipuolella Île-de-Francen alueella, ja sen itä- ja pohjoisosat kuuluvat Pariisin esikaupunkialueeseen. Departementissa on 1 413 635 asukasta (2011) ja sen väestötiheys on 618,9 asukasta neliökilometrillä. Departementti on jaettu 262 kuntaan, ja sen pääkaupunki on Versailles.


title: Yvelines

text: Yvelinesissä sijaitsevat Versailles’n ja Saint-Germain-en-Layen linnat ovat merkittäviä turistikohteita. Versailles’n linnassa vierailee vuosittain yli kuusi miljoonaa turistia. Bazoches-sur-Guyonnessa sijaitseva Maison Louis Carré on yksi merkittävimmistä Alvar Aallon suunnittelemista yksityiskodeista.


title: Yvelines

text: Yvelinesissä sijaitsee myös Mantes-la-Jolien esikaupunki, joka on tunnettu hyvin maahanmuuttajavoittoisena ja jonka asukkaista 75 prosenttia on muslimeja.


title: David Cox (tilastotieteilijä)

text: Sir David Roxbee Cox (s. 1924 Birmingham) on englantilainen tilastotieteilijä.


title: David Cox (tilastotieteilijä)

text: Hän opiskeli matematiikkaa St John's Collegessa Cambridgen yliopistossa ja väitteli Leedsin yliopistosta 1949. Yliopistouransa hän aloitti Cambridgen yliopiston tilastotieteen laboratoriossa 1950. Vuonna 1956 hän siirtyi ensin readeriksi ja sitten tilastotieteen professoriksi Birbeck Collegeen Lontooseen. Vuodesta 1966 vuoteen 1988 hän oli professori Imperial College Londonissa. Vuonna 1988 hän aloitti professorina Oxfordin yliopistossa Nuffield Collegessa, josta hän jäi eläkkeelle 1994.


title: David Cox (tilastotieteilijä)

text: David Cox on kirjoittanut satoja tieteellisiä artikkeleita ja kirjoja. Vuodesta 1966 vuoteen 1991 hän oli Biometrikan toimittaja. Lisäksi hän on toiminut useiden tunnettujen tilastotieteilijöiden ohjaajana. Hän on Nuffield Collegen kunniajäsen.


title: David Cox (tilastotieteilijä)

text: David Cox on tehnyt uraauurtavaa työtä useilla tilastotieteen aloilla sekä soveltavassa todennäköisyysteoriassa. Hänet tunnetaan todennäköisesti parhaiten verrannollisten hasardien mallista, jota käytetään elinaika-analyysissa. Cox-prosessi on nimetty hänen mukaansa.


title: Pirkko Lindberg

text: Pirkko Lindberg (s. 12. maaliskuuta 1942 Vesilahti) on suomenruotsalainen kirjailija.


title: Pirkko Lindberg

text: Koulutukseltaan Lindberg on humanististen tieteiden kandidaatti. Hän on työskennellyt radiotoimittajana, kasviskokkina, lumpunkerääjänä ja kirjastoapulaisena. Lindberg asuu Helsingissä.


title: Pirkko Lindberg

text: Lindberg ryhtyi kirjailijaksi 1980-luvun lopussa. Hänen esikoisromaaninsa "Byte" (1989) sai J. H. Erkon palkinnon. "Candida"-romaani oli Finlandia-palkintoehdokkaana vuonna 1997. Lindberg kirjoittaa paljon ekologista aiheista.


title: Schwarzschildin säde

text: Schwarzschildin säde on jokaiseen massaan liittyvä säde. Jos kyseinen massa puristuisi Schwarzschildin sädettä pienempään tilaan, niin massa romahtaisi mustaksi aukoksi. Schwarzschildin säteen keksi 1916 Karl Schwarzschild. Kappale, joka on pienempi kuin sen Schwarzschildin säde, on musta aukko. Schwarzschildin säteen pinta on tapahtumahorisontti.


title: Schwarzschildin säde

text: Kappaleen Schwarzschildin säteen arvo voidaan laskea kaavasta


title: Schwarzschildin säde

text: missä


title: Schwarzschildin säde

text: Säde voidaan laskea myös summittaisesti kertomalla kappaleen massa luvulla 1,48 m/kg, ja sen jälkeen tulo kerrotaan luvulla 10 potenssiin −27.


title: Kn

text: Kn tarkoittaa seuraavia:


title: Ko

text: Ko voi tarkoittaa ainakin seuraavia:


title: Ko

text: Ko on seuraavien henkilöiden nimi:Aihepiiriin liittyy myös seuraava:


title: Kp

text: Kp tarkoittaa seuraavia:


title: Justice League (televisiosarja)

text: Justice League on Emmy-ehdokkuuden saanut DC Comicsin Oikeuden Puolustajat -sarjakuvaan perustuva yhdysvaltalainen animaatiosarja. Siitä tuotettiin kaksi tuotantokautta 52 jakson verran. Sarja alkoi alun perin Yhdysvalloissa 17. marraskuuta 2001 ja päättyi 29. toukokuuta 2004. Sarjaa oli kirjoittanut muun muassa Stan Berkowitz, Rich Fogel ja Dwayne McDuffie.


title: Justice League (televisiosarja)

text: Oikeuden Puolustajat on Gardner Foxin alun perin vuonna 1960 kehittämä supersankariryhmä. Sarjakuvien tavoin animaatiosarja keskittyy Oikeuden Puolustajien seikkailuihin pitkin maailmaa ja avaruutta. Sarjan aikana ryhmä puolustaa Maata useilta uhkilta, kuten marsilaisilta, Lordi Hadesilta, Lex Luthorilta, Jokerilta, Darkseidilta ja Brainiacilta.


title: Justice League (televisiosarja)

text: Sarjan ensimmäinen tuotantokausi kesti 26 jaksoa. Jaksot näytettiin järjestyksessä Cartoon Networkilla vuosina 2001-2002. Toinen tuotantokausi kesti myös 26 jaksoa vuosien 2003–2004 aikana. Kesken kauden Cartoon Network tilasi sarjasta uusia jaksoja, minkä seurauksena syntyi spin-off-sarja Justice League Unlimited. Tätä sarjaa esitettiin vuosien 2004–2006 aikana yhteensä 39 jakson verran.


title: Justice League (televisiosarja)

text: Suomessa Justice League on esiintynyt satunnaisesti DVD:n muodossa sekä maksullisella Cartoon Network -kanavalla.


title: Justice League (televisiosarja)

text: Sarjassa keskityttiin maapallon seitsemään suurimpaan supersankariin, jotka yhdistävät voimansa pysäyttääkseen kaiken mahdollisen maapalloa uhkaavien superrikollisten aikeet. Sankareina toimivat Metsästäjä Marsista, viimeinen selviytynyt marsilainen; Teräsmies, superkykyinen ja viimeinen elossa oleva Krypton-planeetalta; Batman, yön ritari ja loistava etsivä; Vihreä Lyhty, jolla on hallussaan voimasormus; Salama, maailman nopeín mies; Haukkatyttö, Thanagar-planeetalta kotoisin oleva siivekäs poliisi ja Ihmenainen, Amazonin voimakas prinsessa. Sarjassa esiintyi myös lukuisia vihollisia, kuten Lex Luthor, Tähtisafiiri, Ultra-Humaniitti ja Jokeri. Lisäksi mukana oli erilaisia rikollisryhmiä, kuten Injustice Gang, Salainen Yhteisö, Royal Flush Gang ja Superman Revenge Squad.


title: Justice League (televisiosarja)

text: Sarjan luominen tuli käsittelyyn vuonna 1998 fanien painostuksesta, jotka halusivat saman tekijäryhmän luovan Oikeuden Puolustajiin perustuvan sarjan, jotka työskentelivät tuolloin The New Batman Adventuresin ja Teräsmiehen parissa. Alan Burnett oli valmis työskentelemään sarjan parissa ja kehitteli ideaa esitellä hahmoja Teräsmies-animaatiosarjan kolmannella tuotantokaudella, jotka voisivat esiintyä tulevassa Justice League -sarjassa. Tuolloin kolmannella kaudella esiintyivät Vihreä Lyhty ja Vesimies, sekä neljännellä kaudella Batman. Bruce Timm suhtautui aluksi kriittisesti sarjan luomiseen ja piti sitä vaikeana, koska mukana olisi liian paljon hahmoja samaan aikaan. Sama ongelma oli hänen mielestään The New Batman Adventuresissa, jossa Batmanin lisäksi samaan aikaan olivat Robin ja Batgirl, sekä ajoittain Nightwing, eikä tämän vuoksi suostunut aluksi tekemään sarjaa. Työskennelessään myös Teräsmiehen parissa hän kuitenkin kehitteli samaan aikaan ideaa muiden tuottajien kanssa, jossa Teräsmies olisi Justice Leaguen keskeisin hahmo ja hänen mukanaan seikkailisi kaksi muuta sankaria jaksoa kohden. Myöhemmin Timm suunnitteli hahmoja, jotka voisivat esiintyä sarjassa ja päätti ettei Batman esiintyisi Justice Leaguessa, koska hahmolla oli jo parhaillaan oma nimikkosarja. Sittemmin DC Comicsin puheenjohtaja Jenette Kahn päätti tyrmätä idean, koska he vain esittelisivät Teräsmiehen uudestaan.


title: Justice League (televisiosarja)

text: Paul Dini puolestaan painotti televisioyhtiön valitsemista, sillä Kids' WB olisi mieluummin nähnyt nuoremman version Oikeuden Puolustajista, jonka myötä fanien haluama sarja olisi jäänyt toteutumatta. Lopulta Timm suostui tekemään Justice Leaguen vuoden 2000 tienoilla, kun he tekivät Batman of the Futuressa kaksiosaisen jakson "The Call", jossa vieraili tulevaisuuden Oikeuden Puolustajat. Tuottaja James Tuckerin mukaan he tekivät sarjasta sen jälkeen lyhyen mainosomaisen pätkän, jota Timm ehdotti Cartoon Networkille ja sai myöntävän vastauksen sarjalle.


title: Justice League (televisiosarja)

text: Ennen sarjan ensi-iltaa sarjan tekijät olivat San Diego Comic Conissa vuonna 2001 kertomassa itse sarjasta. Timm paljasti Oikeuden Puolustajien pääryhmän muodostuvan hahmoista Batman, Teräsmies, Ihmenainen, Salama, Vihreä Lyhty, Haukkatyttö ja Metsästäjä Marsista. Rich Fogel kertoi näiden hahmojen valitsemisesta pääryhmään, että jokaisella on selkeä rooli ryhmässä. He halusivat myös välttää heidän mielestään "" sarjan tekemää virhettä, jossa ei esiintynyt Marvelin totutut suurimmat Kostajat ryhmän sankarit. Lisäksi he ottivat sarjaan vaikutteita muun muassa Gardner Foxin, Keith Giffenin ja erityisesti Grant Morrisonin tekemistä Oikeuden Puolustajat sarjakuvista. Tämän myötä he saivat sarjaan lisää jännitystä hahmojen keskinäisiin suhteisiin, toisin kuin heidän mainitsemaan Superystäviin, jossa kaikki supersankarit tulivat aina toimeen keskenään. Timm kertoi sen olevan samalla myös tilaisuus kehittää hahmoja ja lisäksi sarjan jaksot tulisivat olemaan pitkiä kaksi- ja joskus kolmiosaisia. Jaksojen pituuden myötä se antoi heille paremman mahdollisuuden esitellä kaikki pääsankarit, koska kaikki eivät mahtuisi yhteen jaksoon. Tämän myötä he päättivät pienentää ryhmiä jaksoittain, jotta kaikki saisivat mahdollisimman tasaisesti ruutuaikaa.


title: Justice League (televisiosarja)

text: Timmin aikaisemmin mainitsemat seitsemän DC Comicsin suurinta supersankaria toimivat ryhmänä, jossa ei varsinaisesti ole johtajaa. Sarjakuvissa Teräsmies on toiminut Oikeuden Puolustajien johtohahmona, jota he halusivat välttää. Teräsmies kuitenki kokosi Oikeuden Puolustajat sarjan kolmiosaisessa avausjaksossa, mutta sittemmin tekijät pyrkivät antamaan jokaiselle hahmolle tarinan jossa he voivat toimia vuorotellen tehtävien johdossa. Alun perin Timm oli jättää pois muun muassa Batmanin ja Ihmenaisen, mikäli sarjasta olisi tullut tyyppinen sarja, jossa jaksoa kohden kaksi supersankaria seikkailisi yhdessä Teräsmiehen kanssa. Sankareiden valitsemisessa he miettivät lähinnä kuka kantaisi Vihreän Lyhdyn roolia, sekä kumpi olisi ollut sopivampi Haukkatyttö vai Haukkamies. Haukkatyttö lopulta voitti valinnan, sillä ryhmässä olisi muuten ollut vain yksi naissankaritar Ihmenainen.


title: Justice League (televisiosarja)

text: Sarjan ensimmäisellä kaudella tekijät halusivat tehdä aluksi hyvinkin selkeäksi hahmojen ominaispiirteet, sillä Timmin mielestä sankarit olivat käytännössä samanlaisia, mutta hieman eri supervoimilla ja asujen värillä varustettuja sankareita. Tämän vuoksi Vihreästä Lyhdystä tehtiin erittäin militaristinen ja tiukka, Salama puolestaan esitti ryhmän nuorta hassutteliaa, Ihmenainen huumorintajutonta Amazonin prinsessaa ja Haukkatyttö aina taisteluvalmiina olevaa poikatyttöä. Teräsmies puolestaan oli partiolaismainen sankari, jolla oli voimakkaat moraaliset arvot. Batman ja Jonn Jonn'z kantoivat ryhmän vakavempaa puolta. Sarjassa tosin huumoria Batmanin osalle lisättiin tämän sarkastisen luonteen kautta. Myös huvittavia tilanteita aiheuttivat hänen monimutkainen suhteensa Ihmenaiseen, josta syntyikin myöhemmillä kausilla yksi sarjan vakiovitsejä.


title: Justice League (televisiosarja)

text: Sarjan suurimmaksi kritiikin kohteeksi joutui Teräsmies erityisesti ensimmäisellä tuotantokaudella. Katsojien mielestä hahmo näytti liian vanhalta, sekä heikolta sankarilta, joka ei kyennyt puolustamaan itseään. Lisäksi sen ääninäyttelijää kritisoitiin, koska tilalle tullut George Newbern ei kyennyt kuulostamaan yhtä auktoriteetiltä kuin aikasemmin Teräsmies-sarjassa toiminut Tim Daly. Sarjan tuottaja James Tucker myönsi ongelman, mutta hänen mielestään Teräsmiehestä ei ollut tarkoitus tehdä millään tapaa heikompi. Syy oli lähinnä siinä ettei Justice League ollut Teräsmiehen omasarja, jossa kamera kuvaisi koko ajan vain häntä. Aina kun Teräsmies sai osumia ja kaatui maahan tilalle tulivat toiset sankarit. Toisin kuin Teräsmiehen omassa sarjassa, jossa hahmon jouduttua tokenemaan iskusta kamera seurasi sitä koko ajan, eikä siirtynyt muualle.


title: Justice League (televisiosarja)

text: Arvosteluissa sarja on menestynyt hyvin, sillä se oli listattu IGN-sivuston kolmanneksi parhaaksi sarjakuvaan perustuvaksi animaatiosarjaksi. Tammikuussa 2009 samaisen sivuston laatiman sadan parhaan animaatiosarjan listan mukaan Justice League oli sijalla 20.Sarjasta julkaistiin myös kaksi videopeliä Game Boy Advancelle, vuosina 2002 ja 2003.


title: Naantalin pikatie

text: Naantalin pikatie () on Turusta Naantaliin johtava pääosin kaksikaistainen, eritasoliittymillä varustettu liikenneväylä. Se kulkee yhtenäisenä Turun tavara-aseman luota Naantalin keskustan eritasoliittymään, mutta se on numeroitu kolmeksi eri tieksi eri kohdissaan. Turun keskustasta Jyrkkälään tie kulkee valtatienä 8, Jyrkkälästä Raisionlahdelle seututienä 185, ja Raisionlahdelta Naantaliin kantatienä 40. Naantalista tie jatkuu edelleen Rymättyläntienä eli seututienä 189.


title: Naantalin pikatie

text: Tien virallinen nimi on Naantalin pikatie vain Turussa Köydenpunojankadun risteyksestä Pahaniemen liittymään asti. Siitä eteenpäin tie on Turun alueella nimeltään Naantalintie, Raision alueella Raisionlahdentie ja Naantalin alueella Armonlaaksontie ennen muuttumistaan Rymättyläntieksi.


title: Naantalin pikatie

text: Naantalin Luolalan liittymästä Turkuun päin kulkeva keskivuorokausiliikennemäärä oli vuonna 2007 noin 14 000 ajoneuvoa ja liikenne-ennuste vuodelle 2020 on noin 18 000 ajoneuvoa vuorokaudessa. Suurin osa Naantalin sataman liikenteestä kulkee tietä pitkin.


title: Naantalin pikatie

text:
Vuonna 2007 valmistunut Luolalan ja Vanton eritasoliittymä, rakennettiin liikenteet sujuvuuden, sataman liikennejärjestelyjen ja turvallisuuden parantamiseksi.
Naantalintiellä oli vuosien 1998–2002 aikana noin 30 liikenneonnettomuutta.


title: Naantalin pikatie

text: Naantalin pikatien suunnittelu aloitettiin 1950-luvun alussa. Tietä perusteltiin Satakunnantien liikenneruuhkilla ja Naantalin uusilla teollisuuslaitoksilla, jotka tarvitsivat sujuvaa liikennettä Helsinkiin.


title: Naantalin pikatie

text: Tie linjattiin kulkemaan Koulukadun alikulun kautta kaakelitehtaan ohi Pitkämäkeen. Tässä kohdassa tie haarautuisi kahtia: vasemmalle Naantaliin ja oikealle Raisioon. Tien Turun pään alkuosa saatiin valmiiksi vuonna 1962, ja oikealle menevästä linjauksesta tuli Turun ja Raision välinen moottoritie.


title: Naantalin pikatie

text: Naantalin pikatien rakentamisesta kiisteltiin vuosikymmeniä. Se valmistui lopulta lähes 40 vuotta suunnitelmien luomisen jälkeen, vuonna 1989. Nykyään se on Naantalin ja Turun välisen henkilöautoliikenteen pääväylä.


title: Monninkylä

text: Monninkylä () on taajama Askolassa Itä-Uudellamaalla kantatie 55:n varressa. Yhdessä Askolan kirkonkylän kanssa se on toinen kunnan päätaajamista.


title: Monninkylä

text: Monninkylä koostuu kuudesta alueesta: Vähäkylästä, Monsalasta, Leipurinkylästä, Pokenmäestä, Keskustasta ja Punahiekasta.


title: Monninkylä

text: Monninkylässä sijaitsevat Askolan lukio, Itä-Uudenmaan koulutuskuntayhtymän ylläpitämä ammattiopisto (AMISTO) ja Monninkylän alakoulu. Taajamassa kunnan palveluita ovat koulujen lisäksi neuvola, hammaslääkäri ja kirjasto. Muita palveluita ovat mm. kebab-pizzeria, kauppa, matkahuolto, parturi-kampaamo, autokoulu ja osuuspankki. Taajamassa sijaitsee myös Suomen ainoa maalaiskunnan ylläpitämä maauimala (25 metrin allas), joka on avoinna kesä-elokuussa.


title: Monninkylä

text: Taajamasta löytyvät myös huoltoasema, autokorjaamo, kaksi leipomoa sekä teollisuusalue-1 ja teollisuusalue-2 useine yrityksineen. Monninkylä on Askolan kylistä tunnetuin sijaintinsa sekä palveluidensa takia.


title: Monninkylä

text: Monninkylässä oli vuoden 2013 lopussa 1 326 asukasta. Vuonna 1980 taajamassa oli 1 043 asukasta.


title: Grand Rapids First Nation

text: Grand Rapids First Nation (GRFN, , "vuolaat kosket") on Grand Rapidsin kylän läheisyydessä Manitoban provinssissa Kanadassa sijaitseva intiaanireservaatti. Se sijaitsee noin 400 kilometriä pohjoiseen Winnipegistä paikassa, jossa Saskatchewanjoki laskee Winnipegjärveen, Provincial Highway 6:n varrella. Reservaatin pinta-ala on 1 852,3 hehtaaria. Reservaatin päällikkönä toimii Ovide Mercredi, joka on aiemmin toiminut myös Assembly of First Nationsin päällikkönä.


title: Grand Rapids First Nation

text: Grand Rapids First Nation on creenkielinen yhteisö Manitoban provinssin pohjoisosassa. Suuri osa reservaatin asukkaista on Kanadan kilven aluetta tuhansia vuosia asuttaneiden cree-intiaanien jälkeläisiä.


title: Grand Rapids First Nation

text: Grand Rapids First Nationin jäsenet allekirjoittivat Treaty 5 -sopimuksen Kanadan hallituksen kanssa syyskuussa 1875.


title: Grand Rapids First Nation

text: Reservaatin väkiluku on 591, ja se on keskikokoinen reservaatti verrattuna useisiin Kanadan intiaanireservaatteihin. Väestö muodostuu cree-intiaaneista, métis-intiaaneista ja muista Amerikan alkuperäisheimojen edustajista. Yleisimmät kielet ovat cree ja englanti.


title: Norway House Cree Nation

text: Norway House Cree Nation on Norway Housen kylän läheisyydessä Manitoban provinssissa Kanadassa sijaitseva noin 4 460 asukkaan First Nations -intiaanireservaatti. Reservaatin asukkaat ovat pääasiassa Kanadan kilven aluetta vuosituhansia asuttaneiden cree-intiaanien jälkeläisiä.


title: Norway House Cree Nation

text: Norway House Cree Nation järjestää vuosittain Treaty & York Boat Days -perinnejuhlan, jonka yhtenä osana on perinteisillä York Boat -soutuveneillä käytävä kilpailu.


title: York Boat

text: York Boat on venetyypi, jota on käytetty pohjoisen Kanadan vesireiteillä 1700-luvun puolivälistä lähtien tavaroiden, ihmisten ja elintarvikkeiden kuljetukseen. Pääasiassa veneillä kuljettiin suurilla joilla ja järvillä, kuten Nelson- ja Saskatchewanjoilla sekä Winnipegjärvellä. Kun höyryveneet syrjäyttivät York Boatin Winnipegjärven liikenteestä, palveli matalakulkuinen soutuvene vielä Nelsonjoella Norway Housen ja York Factoryn välisessä tavaraliikenteessä. Nykyisin perinneveneitä käytetään myös First Nations -intiaanireservaattien välisissä kilpailuissa.


title: York Boat

text: Perinteinen York Boat on noin 14 metriä pitkä ja pystyi kantamaan lastia yli kolme tonnia. Veneet rakennettiin nopeasti perinteisin keinoin, ja jokimatkojen vaarojen vuoksi niiden keskimääräinen käyttöikä oli noin kolme vuotta. Airot olivat viisimetrisiä ja painoivat 11 kiloa.


title: York Boat

text: York Boat -veneitä käyttivät paitsi alueen alkuperäisasukkaat, myös tutkimusmatkailijat sekä Hudson's Bay Companyn että North West Companyn turkiskauppiaat.


title: York Boat

text: Norway House Cree Nation järjestää vuosittain Treaty & York Boat Days -perinnejuhlan, johon kuuluu myös soutukilpailu Nelsonjoella. Kilpailuun osallistuu useita alueen intiaanireservaattien joukkueita.


title: Afrikanvillikissa

text: Afrikanvillikissa, joskus myös aavikkokissa ("Felis silvestris lybica", aiemmin "Felis lybica") on Afrikassa elävä metsäkissan ("Felis silvestris") alalaji. Sen kesyttivät aikoinaan muinaiset egyptiläiset ainakin noin 4 000 vuotta sitten, ja sitä pidetään yleisesti kesykissan ("Felis catus") esi-isänä.


title: Afrikanvillikissa

text: Afrikanvillikissa on yleisväriltään vaaleanruskea ja siinä on tummia juovia. Turkki on lyhyempi kuin eurooppalaisen alalajin, euroopanvillikissan. Afrikanvillikissa on myös huomattavasti pienempi: pituus ilman häntää on 45–75 senttimetriä, häntä 20–38 senttimeteiä, ja se painaa 3–6,5 kilogrammaa.


title: Afrikanvillikissa

text: Afrikanvillikissaa tavataan Afrikassa ja Lähi-idässä, monenlaisilla alueilla aroilla, savanneilla ja pensastoissa.


title: Afrikanvillikissa

text: Afrikanvillikissa syö lähes pelkästään hiiriä, rottia ja muita pieniä nisäkkäitä. Jos tilanne sallii, se syö myös lintuja, matelijoita, sammakkoeläimiä ja hyönteisiä. Kissa lähestyy saalista hitaasti ja hyökkää päästyään noin metrin etäisyydelle. Afrikanvillikissa on aktiivinen lähinnä yöaikaan ja hämärässä. Päivällä se piileksii pensaikossa, joskin se on toisinaan aktiivinen myös hämärinä, pilvisinä päivinä. Urosten reviiri kattaa muutaman naaraan, jotka puolustavat aluetta tunkeilijoilta. Naaras synnyttää 2–6 pentua, mutta keskimäärin kolme. Tiineys kestää 56–69 päivää. Pennut syntyvät sokeina, ja ne ovat riippuvaisia emonsa huolenpidosta. Useimmiten pennut syntyvät sadekaudella, jolloin ravintoa löytyy riittävästi. Pennut ovat emonsa luona 5–6 kuukautta ja saavuttavat sukukypsyyden vuoden ikäisinä.


title: Afrikanvillikissa

text: Jotkut biologit jakavat afrikanvillikissan maantieteellisiksi alalajeiksi:


title: Olkiluodon satama

text: Olkiluodon satama on yksityinen Eurajoen kunnassa toimiva satama. Se pysyy sulana Olkiluodon ydinvoimalaitosten lauhdevesien ansiosta.


title: Olkiluodon satama

text: Satama sijaitsee Olkiluodon saaren pohjoisosassa Eurajoensalmen rannalla, noin 20 kilometriä Raumalta pohjoiseen. Olkiluodon satamaan johtaa 7,5 kilometrin pituinen väylä, jonka syvyys on kuusi metriä.


title: Carl-Kristian Rundman

text: Carl-Kristian Rundman (s. 7. joulukuuta 1960 Vantaa) on suomalainen näyttelijä.


title: Carl-Kristian Rundman

text: Rundman on koulutukseltaan teatteritaiteen maisteri. Hän on näytellyt television ja elokuvien lisäksi myös teattereissa, muun muassa Helsingin Kaupunginteatterissa ja Lilla Teaternissa. Lisäksi Rundman on ääninäytellyt useissa animaatiosarjoissa ja -elokuvissa, muun muassa Batmaniä, "Asterixin" Obelixia ja "Lucky Luken" nimikkohahmoa sekä Rantanplania.


title: Carl-Kristian Rundman

text: Rundman palkittiin Veikko Aaltosen ohjaamasta "Helppo elämä" -sarjasta parhaan miesnäyttelijän Venla-palkinnolla. Samasta roolista Rundman voitti myös parhaan miespääosan palkinnon Seoul International Drama Awards -kilpailussa.


title: Carl-Kristian Rundman

text: Rundmanin puoliso on näyttelijä Niina Nurminen ja heillä on kaksi lasta. Äidinkielenään Rundman puhuu suomen lisäksi ruotsia.


title: Carl-Kristian Rundman

text: Lähde


title: Kivijärven rautatieasema

text: Kivijärven rautatieasema () on Venäjän ja Suomen välisen rajavyöhykkeen tuntumassa sijaitseva Venäjän rataverkon rautatieasema. Se toimii Suomen ja Venäjän välisen rautatieliikenteen rajanylityspaikkana yhdessä Suomen rataverkolla sijaitsevan Vartiuksen rautatieaseman kanssa. Vartiuksen ja Kivijärven liikennepaikkojen välinen etäisyys on kuusi kilometriä. Kivijärven rautatieasema on Lietmajärvi–Kostamus-rautatien läntisin Venäjän puolella sijaitseva liikennepaikka.


title: Kedonperä

text: Kedonperä on kylä Limingassa valtateiden 4 ja 8 varrella Temmesjoen ja Tyrnävänjoen yhtymäkohdan eteläpuolella. Kylä sijaitsee avarassa pelto- ja niittymaisemassa Limingan lakeudella noin 24 kilometriä etelään Oulusta ja noin neljä kilometriä Limingan kirkonkylästä itään. Kylä rajoittuu idässä Tyrnävän kuntaan ja siellä sijaitsevaan Parraksen kylään, etelässä Ala-Temmekseen, lännessä Limingan kirkonkylään ja pohjoisessa Tupokseen.


title: Kedonperä

text: Kedonperän Haaransillassa sijaitsee kiertoliittymä, jossa risteävät valtatiet 4 ja 8 sekä seututie 847. Haaransillasta alkaa pohjoiseen johtava Nelostien moottoritieosuus. Kiertoliittymässä on "Ikkuna tulevaisuuteen" -niminen hirrestä tehty taideteos.


title: Kedonperä

text: Kylällä on oma päiväkoti. Aiemmin alueella oli peruskoulu, joka purettiin vuonna 2002. Alueella sijaitsee marraskuussa 2008 avattu liikekeskus Liminganportti.


title: Kedonperä

text: Kedonperällä toimii kyläyhdistys, joka on perustettu vuonna 2009.


title: Dao

text: Dao on kiinalainen yksiteräinen miekka, jota käytetään viiltoiskuihin. Kiinassa dao tunnetaan yhtenä neljästä perusaseista keihään, sauvan ja jianin lisäksi. Nimi tarkoittaa veistä tai miekkaa. Daoa saatetaan kutsua englanniksi myös lyömämiekaksi ("broadsword") koska jotkut sen muunnelmista ovat leveäteräisiä.


title: Dao

text: Dao sanaa käytetään itse asiassa nimenä mille tahansa yksiteräiselle, leveälle, viiltävälle tai leikkaavalle välineelle, kuten ”dan dao” ja ”kunlun dao”.


title: Arvo Lehtovaara

text: Arvo Johannes Lehtovaara (vuoteen 1907 Lindberg; 29. joulukuuta 1905 Kaarina – 13. kesäkuuta 1985 Helsinki) oli suomalainen psykologi, psykologian professori Jyväskylän kasvatustieteellisessä korkeakoulussa 1939–1952 ja Helsingin yliopistossa vuosina 1952–1970. Jyväskylässä hän oli Suomen ensimmäinen virkaan nimetty sielutieteen professori (Niilo Mäki hoiti Jyväskylän virkaa 1936–1939). Jyväskylässä Lehtovaara laati Suomen ensimmäiset yhtenäiset psykologian opintovaatimukset vuonna 1944. Lehtovaara siirtyi Helsinkiin ylimääräiseksi psykologian professoriksi vuonna 1952, mutta hänen professuurinsa perustettiin virallisesti vasta 1966, jolloin Lehtovaara opetusalana oli soveltava psykologia ja Kai von Fieandtin opetusalaksi määriteltiin yleinen psykologia.


title: Arvo Lehtovaara

text: Lehtovaara kirjoitti työnsä ohella oppikirjoja, joista tunnetuin on "Sielutiede", myöhempinä painoksina "Psykologia". Lehtovaara oli suomalaisen lapsipsykologian uranuurtaja, joka tutki muun muassa kasvatus- ja perinnöllisyyspsykologiaa. Postuumisti julkaistiin teos "Ihmisen arvoitus", joka on Lehtovaaran ajatusten ja elämäntyön yhteenveto.


title: Riiviöt

text: Riiviöt ("Gremlins") on vuonna 1984 ensi-iltansa saanut yhdysvaltalainen kauhu- ja komediaelokuva, jonka on ohjannut Joe Dante. Elokuvan vastaavana tuottajana toimi Steven Spielberg. Dante on ohjannut elokuvalle myös jatko-osan "Gremlins 2 – uusi pesue", joka sai ensi-iltansa vuonna 1990.


title: Riiviöt

text: Kolmannesta Riiviöt-elokuvasta on puhuttu jo vuosien ajan. Näyttelijä Zach Galligan kertoi elokuvan olevan "Jurassic World" -elokuvan tyylinen "uusi alku". Kyseessä ei ole uusintaversio eikä jatko-osa mutta aikaisempien elokuvien tapahtumat huomioidaan. Elokuussa 2017 Chris Columbus kertoi saaneensa "Gremlins 3" -nimisen elokuvan käsikirjoituksen valmiiksi.


title: Riiviöt

text: Tarina alkaa epäonnisen keksijän, Randall "Rand" Peltzerin (Hoyt Axton) etsiessä pojalleen Billylle joululahjaa. Hän on New Yorkin Chinatownissa, missä nuori poika opastaa hänet isoisänsä pitämään kauppaan, jossa hän myy kaikenlaista tavaraa. Hetken aikaa etsittyään lahjaa Peltzer löytää kaupan nurkasta pienen pimennetyn häkin, jossa on pieni kaunista "laulua laulava" olio, jota paikalliset kutsuvat mogwaiksi. Elokuvassa myös ilmenee, että mogwai on erittäin kiintynyt Rambo-elokuviin. Peltzer ihastuu tähän mogwaihin ja haluaa ostaa sen, mutta kauppaa pitävä vanha mies herra Wing ei suostu myymään sitä hänelle, sillä sen hoitaminen olisi hänen mielestään liian suuri velvollisuus.


title: Riiviöt

text: Peltzerin tarjottua kaikkiaan 200 dollaria tuosta mogwaista herra Wingin lapsenlapsi myy tämän salaa tälle, mutta neuvoo tätä noudattamaan kolmea neuvoa mogwaita hoidettaessa: se ei saa joutua kirkkaaseen valoon, ei etenkään päivänvaloon, missä se voi kuolla. Se ei myöskään saa koskettaa vettä eikä sitä saa kylvettää. Ja kaikkein tärkein sääntö: sitä ei saa missään nimessä ruokkia keskiyön jälkeen. Peltzer lupaa noudattaa näitä sääntöjä.


title: Riiviöt

text: Palattuaan kotiin Peltzer esittelee lahjansa perheenjäsenilleen, jotka ihastuvat tuohon sympaattiseen mogwaihin kuten myös perheen koira Barney. Peltzer kertoo kutsuvansa oliota "Gizmoksi". Hän kertoo myös nämä kolme sääntöä, jotka hänelle itselleen kerrottiin. Seuraavana päivänä Peltzerin poika Billy, jolle tämä osti Gizmon, näyttää uuden lemmikkinsä eräälle pikkupojalle, joka myös ihastuu tuohon olioon ja sanoo haluavansa itsekin samanlaisen.


title: Riiviöt

text: Aikoessaan ottaa Gizmoa syliinsä pikkupoika kaataa vahingossa vesilasin tämän päälle, mitä kaikki hätkähtävät. Pian Gizmon selkä alkaa "kuplia" ja sieltä lentää ulos viisi pientä karvapalloa. Niistä kasvaa nopeasti aivan samannäköisiä olentoja kuin Gizmo, mutta ne ovat hieman häijympiä. Billy kutsuu isänsä paikalle katsomaan tapahtunutta. Isä on aivan ihmeissään asiasta ja päättää kokeilla myydä olentoja.


title: Riiviöt

text: Billy ottaa yhden uusista mogwaista mukaansa ja vie sen näytteille opettajansa herra Hansonin luokse, joka ihmettelee kovasti tuota uutta "eläinlajia". Billy tiputtaa pipetillä vettä hieman tuon mogwain päälle, minkä seurauksena syntyy taas uusi mogwai. Hanson päättää kiinnostuneena jäädä tutkimaan mogwaita ja ottaa uuden poikasen itselleen hoitoon.


title: Riiviöt

text: Billyn palattua kotiin myöhä, ja hän on laittanut kaikki mogwait nukkumaan. Kuitenkin mogwailla on nälkä ja Billy huomaa, ettei kello ole vielä kahtatoistakaan. Hän hakee pari kanankoipea jääkaapista. Toisen hän antaa poikasille syötäväksi, ja ne käyvät sen kimppuun kuin sudet. Gizmolla sen sijaan ei ole nälkä, joten Billy laittaa sen pois ja käy nukkumaan. Professori Hanson tutkii mogwaita laboratoriossaan kello kolmeen asti aamulla. Nukkumaan mennessään Hanson unohtaa voileivän pöydälleen, mistä hänen tutkimansa mogwai pääsee poimimaan ja syömään sen.


title: Riiviöt

text: Aamulla kun Billy herää, hän pyytää äitiään tulemaan huoneeseensa yläkertaan katsomaan erästä asiaa. Paikalle tullessaan äiti järkyttyy nähdessään, kuinka mogwait Gizmoa lukuun ottamatta ovat koteloituneet vihreän kuoren sisälle. Billy ihmettelee, miten näin on päässyt käymään, kunnes hän huomaa, että hänen kellonsa on pysähtynyt juuri ennen kello 12 yöllä poikki purtujen johtojen takia. Billy lähtee juoksemaan nopeasti Hansonin luokse. Hänen koe-eläimensä on myös koteloitunut. Hän kertoo saaneensa selville, että "mogwait" ovat "riiviöitä", jotka tekevät kaikkea pahaa.


title: Riiviöt

text: Samaan aikaan ullakolle koteloituneet mogwait kuoriutuvat ja muuttuvat riiviöiksi. Taloon jäänyt Gizmo alkaa pelätä niitä. Äiti, joka on alakerrassa leipomassa piparkakkuja, tajuaa jonkin olevan vialla ja lähtee keittiöveitsen kanssa kohti yläkertaa. Tullessaan sinne hän näkee vain savuavia ja avautuneita koteloita ja soittaa pojalleen kertoakseen tapahtuneesta. Eräs riiviö kuitenkin katkaisee puhelimen johdon, jolloin Billy lähtee nopeasti juoksemaan kohti kotiaan.


title: Riiviöt

text: Kotona Billyn äiti joutuu näiden viiden riiviön armoille, joista kolme hän onnistuu tappamaan yksitellen: yhden hän työntää tehosekoittimeen, toisen hän silpoo keittiöveitsellä ja kolmannen hän työntää mikroaaltouuniin, jonka hän käynnistää ja jossa riiviö räjähtää. Neljäs on vähällä onnistua tappamaan hänet, kunnes Billy saapuu paikalle ja leikkaa riiviön pään poikki koristemiekalla. Viides riiviö, niiden epävirallinen johtaja "Raita" (pään halki kulkevan raidan mukaan nimensä saanut) onnistuu pakenemaan paikalta.


title: Riiviöt

text: Samaan aikaan, kun Hanson ja hänen oppilaansa katsovat opetusfilmiä, Hansonin tutkimuskohteena ollut riiviö kuoriutuu kotelostaan. Tunnin loputtua kohta sen jälkeen Hanson huomaa hirviön karanneen ja houkuttelee sitä esiin suklaapatukan avulla. Billy ottaa Gizmon mukaansa, vie äitinsä isän luo ja juoksee paikalle, missä hän löytää Hansonin laboratoriosta kuolleena. Billy näkee pakenevan riiviön ja lähtee sen perään ja ajaa sitä takaa aina uimahalliin saakka, missä olio putoaa vettä täynnä olevaan altaaseen. Billy lähtee pakosalle, kun hän näkee veden läpi heijastuvan vihreän värin ja kuinka vesi alkaa kuplia ja höyrytä.


title: Riiviöt

text: Billy juoksee poliisin luokse, mutta hänen tarinalleen nauretaan. Kuitenkin tuhannet riiviöt lähtevät pian marssimaan pitkin katuja. Pian erään kadun varrella olevassa omakotitalossa asuva pariskunta ihmettelee televisiolähetyksen huonoutta. Syynä ovat antennissa riippuvat riiviöt. Mennessään katsomaan antennia perheen herra ei huomaa siinä mitään vikaa, mutta pian sen jälkeen riiviöt ajavat hänen aurauskoneellaan pariskunnan talon läpi.


title: Riiviöt

text: Samaan aikaan toisaalla rampa rouva Deagle tulee portaita alas sähköllä toimivalla, raidetta pitkin kulkevalla pyörätuolillaan ja hermostuu kuullessaan "lasten" joululaulua ja menee ovelle huutamaan niille. Hän huomaa, etteivät "lapset" ole lapsia vaan riiviöitä. Kauhistunut Deagle menee takaisiin sisään ja lukitsee oven kaikilla mahdollisilla keinoilla ja lähtee yläkertaan turvaan. Kuitenkin eräs riiviö on päässyt sisään ja säätelee sähköllä toimivaa pyörätuolia niin, että se kulkee liian lujaa, ja tuolin pysähtyessä rouva Deagle lentää yläkerran ikkunan läpi ja saa surmansa. Sillä aikaa poliisiasemalla Billy esittelee Gizmoa poliiseille, jotka pian saavat puhelun aikaisemmissa tapauksista ja lähtevät kiireesti paikalle. Billy ja Gizmo lähtevät tapaamaan Katea, joka on töissä baarissa, jossa normaalisti käy vähän väkeä.


title: Riiviöt

text: Lähes kaikki riiviöt ovat baarissa riehumassa ja rakentelemassa suunnitelmiaan. Lopulta hän tajuaa riiviöiden pelkäävän kirkasta valoa ja ottaa heistä kuvia kameralla salamavalon kanssa. Pian kuitenkin filmi loppuu ja riiviöt käyvät hänen kimppuunsa, ennen kuin autolla paikalle tuleva Billy häikäisee valoilla riiviöt. Billy, Kate ja Gizmo lähtevät turvaan erääseen autioon rakennukseen, mistä vähän ajan kuluttua lähtiessään he huomaavat katujen olevan täysin tyhjiä. Pian he löytävät kaikki riiviöt elokuvateatterista katsomassa Lumikkia ja seitsemää kääpiötä.


title: Riiviöt

text: Billy ja Kate keksivät avata kaasuputken ja laittaa tulen palaamaan sinne. Riiviöt huomaavat kuitenkin pian heidät ja lähtevät ajamaan heitä takaa, mutta Billy ja Kate onnistuvat lukitsemaan ne teatteriin, joka pian räjähtää mukanaan kaikki riiviöt, paitsi Raita, joka on makeiskaupassa. He lähtevät jahtaamaan Raitaa tavarataloon. Billy lähtee etsimään Raitaa samalla kun Kate ottaa Gizmon mukaansa ja lähtee etsimään valokatkaisinta. Raita onnistuu löytämään pistoolin ja suihkulähteen, jossa voisi lisääntyä. Kate onnistuu lopulta saamaan valot päälle tavarataloon, mutta Gizmo on onnistunut katoamaan ennen sitä.


title: Riiviöt

text: Raita ampuu pistoolillaan Billyä, ettei hän yrittäisi estää sitä saamasta jälkeläisiä. Juuri kun Raita on ehtinyt koskettaa vettä, Gizmo ajaa leluautolla paikalle ja onnistuu avaamaan rullaverhon, jonka takaa paistaa auringonvalo, joka tappaa Raidan ja sen poikueen. Gizmolle ei puolestaan käynyt mitään koko tapauksessa. Silloin Rand ja Barney tulevat paikalle, jolloin he, Billy, Kate ja Gizmo lähtevät kotiin.


title: Riiviöt

text:
Heidän palattua kotiin televisiossa kerrotaan "pienien vihreiden miesten" aiheuttamista tuhoista. Lopuksi Gizmon Randille "myynyt" kiinalaismies tulee hakemaan mogwainsa takaisin, sillä hänen mukaan sen uusi perhe ei osanut pitää velvollisuuksistaan kiinni. Gizmo sanoo Billylle "näkemiin" ennen tämän pois lähtöä.
"Video-oppaassa" vuodelta 1994 Kari Salminen näkee elokuvassa monia hauskoja yksityiskohtia, mutta vain vähän kokonaisnäkemystä. Hän antaa sille kolme tähteä viidestä, mikä vastaa sanallista arviota ”hyvä”.


title: Erkki J. Pentti

text: Erkki Juhani Pentti (27. marraskuuta 1948 – 26. joulukuuta 2006) toimi Lemminkäisen hallituksen jäsenenä vuodesta 1975. Kuollessaan hän omisti Lemminkäisen osakekannasta 21,6 prosenttia. Hänet tunnettiin myös Nilsiän Tahkovuoren kehittäjänä.


title: Eric-Olof Söderström

text: Eric-Olof Söderström (s. 1957) on suomalainen kirkkomuusikko, kapellimestari ja kuoronjohtaja.


title: Eric-Olof Söderström

text: Söderström aloitti musiikkiopintonsa 1973 Sibelius-Akatemian kirkkomusiikkiosastolla, jossa hän opiskeli muun muassa pianon- ja urkujensoittoa sekä laulua. Vuonna 1976 suorittamansa kanttori–urkurin tutkinnon jälkeen hän siirtyi opiskelemaan yleiselle osastolle solististen aineiden lisäksi musiikinteoriaa ja kuoronjohtoa opettajinaan Harald Andersén, Matti Hyökki, Eric Ericson ja Péter Erdelyi.


title: Eric-Olof Söderström

text: Söderström suoritti kuoronjohdon diplomitutkinnon vuonna 1985 ja jatkoi sen jälkeen orkesterinjohtoa Jorma Panulan kapellimestariluokalla diplomitutkintoon 1988. Orkesterinjohtoa hän on lisäksi opiskellut Jussi Jalaksen, Robert Reynoldsin ja Arwid Jansonsin mestarikursseilla sekä Wienissä vuosina 1988–1989.


title: Eric-Olof Söderström

text: Eric-Olof Söderström on johtanut muun muassa perustamaansa Kirkkonummen lapsi- ja nuorisokuoroa, Akateemista Naiskuoro Lyrania, Akademen-mieskuoroa sekä useita seka- ja kamarikuoroja, kuten muun muassa Svenska Oratorieföreningen, Koiton Laulu ja Tapiolan Kamarikuoro. Söderströmin perustama Suomalainen kamarikuoro voitti 1985 EBU:n Let the Peoples Sing -kamarikuorokilpailun. Söderström toimi Savonlinnan Oopperajuhlien kuoromestarina ja kapellimestariassistenttina 1987–1991 sekä Radion kamarikuoron taiteellisena johtajana 1990–1995. Vuodesta 2005 vuoteen 2010 hän toimi kamarikuoro Kampin Laulun taiteellisena johtajana.


title: Eric-Olof Söderström

text: Vuodesta 1996 vuoteen 2006 hän oli Suomen Kansallisoopperan kuoromestari ja kapellimestariassistentti. Hän on esiintynyt kuoronjohtajana myös Englannissa, Italiassa, Unkarissa ja Latviassa sekä opettanut kuoronjohtoa Sibelius-Akatemiassa ja mestarikursseilla. Johdettuaan Kirkkonummen Kamariorkesteria (1985–1990) ja Mikkelin kaupunginorkesteria (1991–1995) hän on vieraillut johtamassa monia suomalaisia orkestereita kuten Radion sinfoniaorkesteria, Tapiola Sinfoniettaa, kamariorkesteri Avanti!a sekä Lahden, Oulun, Kuopion, Lappeenrannan, Kouvolan, Kotkan ja Hämeenlinnan kaupunginorkestereita. Vierailuja kapellimestarina hän on tehnyt muun muassa Ruotsiin, Norjaan, Viroon ja Venäjälle.


title: Etelä-Afrikan Grand Prix 1967

text: Etelä-Afrikan Grand Prix 1967 oli Formula 1 -sarjan osakilpailu, joka ajettiin 2. tammikuuta 1967 Kyalamin radalla. F1-autot kilpailivat ensimmäistä kertaa Kyalamin radalla. Kilpailu oli kauden ensimmäinen, ja sen voitti meksikolainen Pedro Rodríguez.


title: Monacon Grand Prix 1967

text: Monacon Grand Prix 1967 oli Formula 1 -sarjan osakilpailu, joka ajettiin 7. toukokuuta 1967 Monacon katuradalla. Kilpailun voitti Denny Hulme. Lorenzo Bandini kuoli tunnelin jälkeisessä shikaanissa sattuneen onnettomuuden takia kolme päivää myöhemmin. Hänen autonsa syttyi onnettomuudessa tuleen.


title: Monacon Grand Prix 1967

text: Maaliin ajoi vain kuusi autoa.


title: Monacon Grand Prix 1967

text: * Bandini kuoli kolme päivää myöhemmin


title: Hollannin Grand Prix 1967

text: Hollannin Grand Prix 1967 oli Formula 1 -sarjan osakilpailu, joka ajettiin 4. kesäkuuta, 1967 Zandvoortin radalla. Kilpailun voitti Jim Clark, jolle voitto oli kauden ensimmäinen.


title: Belgian Grand Prix 1967

text: Belgian Grand Prix 1967 oli Formula 1 -sarjan osakilpailu, joka ajettiin 18. kesäkuuta 1967 Spa-Francorchamps'n radalla. Kilpailun voitti Dan Gurney, jolle voitto oli kauden ensimmäinen, mutta uran viimeinen.


title: Britannian Grand Prix 1967

text: Britannian Grand Prix 1967 oli Formula 1 -sarjan osakilpailu, joka ajettiin 15. heinäkuuta 1967 Silverstonen radalla. Kilpailun voitti Jim Clark, jolle voitto oli kauden toinen.


title: Saksan Grand Prix 1967

text: Saksan Grand Prix 1967 oli Formula 1 -sarjan osakilpailu, joka ajettiin 6. elokuuta 1967 Nürburgringin radalla. Kilpailun voitti Denny Hulme, jolle voitto oli kauden toinen.


title: Sirhan Sirhan

text: Sirhan Bishara Sirhan (, s. 19. maaliskuuta 1944 Jerusalem) on senaattori Robert F. Kennedyn murhasta tuomittu mies. Hän ampui Kennedyä Los Angelesissa 5. kesäkuuta 1968; uhri kuoli 6. kesäkuuta.


title: Sirhan Sirhan

text: Sirhan syntyi palestiinalaisille vanhemmille Jerusalemissa, josta perhe muutti pian Yhdysvaltoihin. Isä Bishara Sirhan ei sopeutunut amerikkalaiseen elämäntyyliin ja joutui palaamaan kotimaahansa. Siitä lähtien Sirhanin kasvatti hänen äitinsä Mary Muzhea. Vuonna 1963 Sirhan pääsi City Collegeen, mutta hän jätti opiskelun alkuvuodesta 1965 hänen sisarensa Munirin sairastuttua leukemiaan. Sirhan meni useisiin pienipalkkaisiin töihin ja toivoi pääsevänsä jockeyksi. Hän joutui luopumaan urahaaveistaan jouduttuaan useisiin ratsastusonnettomuuksiin, jotka veivät hänet jopa sairaalaan.


title: Sirhan Sirhan

text: Sirhan kasvatettiin maroniitiksi, mutta aikuisvuosinaan hän on usein vaihtanut uskonnollista suuntautumistaan muun muassa baptismiin, seitsemännen päivän adventismiin ja ruusuristiläisyyteen.


title: Sirhan Sirhan

text: Sirhanista tuli kuuluisa hänen ammuttuaan losangelesilaisessa Ambassador Hotelissa kahdeksan laukausta kohti Robert F. Kennedyä. Myös muutama sivullinen haavoittui. Kennedy kuoli ampumisvälikohtauksesta saamiinsa vammoihin 6. kesäkuuta 1968.


title: Sirhan Sirhan

text: Sirhan tunnusti presidenttiehdokkaan murhan. Hänen aiemmista päiväkirjamerkinnöistään löytyi viittauksia tulevaan veritekoon, mutta täysin selkeää motiivia ei tullut ilmi. Myöhemmin Sirhan kertoi tulleensa aivopestyksi ja toimineensa tiedostamattaan. Sirhan toimi tiettävästi yksin, mutta on myös esitetty teorioita, joiden mukaan teon takana olisi useampia henkilöitä.


title: Sirhan Sirhan

text: Sirhanin yhdeksi motiiviksi on esitetty, että hän olisi ollut kriittinen Robert Kennedyn Lähi-idän-politiikkaa kohtaan – Kennedy ei ollut kritisoinut Kuuden päivän sotaa vuonna 1967, kun Israel kävi sotaa arabinaapureitaan vastaan. Sirhan oli palestiinalaisena ollut hyvin kriittinen Yhdysvaltain reaktiolle sodan aikana ja maan laajalle myötätunnolle Israelia kohtaan.


title: Sirhan Sirhan

text: Sirhanin todettiin olleen murhan aikaan alentuneesti syyntakeisessa tilassa. Hänet tuomittiin alun perin kuolemaan, mutta rangaistus muuttui automaattisesti elinkautiseksi vankeudeksi, kun kuolemanrangaistus poistettiin Kalifornian lainsäädännöstä 1972. Kuolemanrangaistus otettiin myöhemmin takaisin käyttöön, mutta takautuvasti sitä ei sovellettu, joten se ei vaikuttanut Sirhaniin.


title: Sirhan Sirhan

text: Sirhan on sittemmin hakenut armahdusta toistakymmentä kertaa. Viimeksi hänen armahdusanomuksensa hylättiin helmikuussa 2016.


title: Kanadan Grand Prix 1967

text: Kanadan Grand Prix 1967 oli Formula 1 -sarjan osakilpailu, joka ajettiin 27. elokuuta 1967 Mosport Parkin radalla. Kilpailun voitti Jack Brabham, jolle voitto oli kauden toinen.


title: Italian Grand Prix 1967

text: Italian Grand Prix 1967 oli Formula 1 -sarjan osakilpailu, joka ajettiin 10. syyskuuta 1967 Monzan radalla. Kilpailun voitti John Surtees, jolle voitto oli kauden ensimmäinen ja uran viimeinen.


title: Yhdysvaltain Grand Prix 1967

text: Yhdysvaltain Grand Prix 1967 oli Formula 1 -sarjan osakilpailu, joka ajettiin 1. lokakuuta 1967 Watkins Glenin radalla. Kilpailun voitti Jim Clark, jolla voitto oli kauden kolmas.


title: Meksikon Grand Prix 1967

text: Meksikon Grand Prix 1967 oli Formula 1 -sarjan osakilpailu, joka ajettiin 22. lokakuuta 1967 Autódromo Hermanos Rodríguez -radalla. Kilpailu oli kauden viimeinen, ja sen voitti Jim Clark, jolle voitto oli kauden neljäs.


title: Patrick Owomoyela

text: Patrick Owomoyela (s. 5. marraskuuta 1979 Hampuri, Länsi-Saksa) on saksalainen jalkapalloilija, joka edustaa Saksan Bundesliigassa pelaavaa Borussia Dortmundia. Hän on pelipaikaltaan (laita)puolustaja. Owomoyelalla on myös Nigerian kansalaisuus.


title: Patrick Owomoyela

text: Owomoyela teki ensiesiintymisensä Saksan maajoukkueessa 2004.


title: Patrick Owomoyela

text: Owomoyela on pelannut myös koripalloa Saksan alueellisessa liigassa ennen ammattilaisjalkapalloilijaksi ryhtymistään. Hän toimii myös kommentaattorina saksankielisissä NBA-lähetyksissä.


title: Thomas Newman

text: Thomas Montgomery Newman (s. 20. lokakuuta 1955 Los Angeles) on yhdysvaltalainen säveltäjä. Hänen kuuluisimpia teoksiaan ovat muun muassa "Mullan alla" ja "Angels in America" -sarjojen teemamusiikit sekä musiikki elokuviin "Hevoskuiskaaja", "Nemoa etsimässä", "Lemony Snicketin surkeiden sattumusten sarja", "Rautarouva" sekä Sam Mendesin ohjaama "007 Skyfall". Newman on säveltänyt musiikin myös Mendesin elokuviin "American Beauty, Matkalla Perditioniin, Merijalkaväen mies" ja "Revolutionary Road.


title: Thomas Newman

text: Thomas Newman on saanut 13 Oscar-ehdokkuutta ja voittanut kaksi Bafta-palkintoa, viisi Grammyä ja Emmy-palkinnon.


title: Thomas Newman

text: Newman syntyi vuonna 1955 Los Angelesissa. Hän opiskeli musiikkia ensin kaksi vuotta Etelä-Kalifornian yliopistossa ja suoritti sitten säveltämisen master-tutkinnon Yalessa. Hän soitti syntetisaattoria usean vuoden ajan yhtyeessä The Innocents.


title: Thomas Newman

text: Valmistuttuaan Newman teki töitä teatterissa ja soitti monissa yhtyeissä. Broadwayn Stephen Sondheim vaikuttui hänen soitostaan ja palkkasi hänet säveltämään musiikin teatteriesitykseen "Three Mean Fairy Tales". Newmanin läpimurtoelokuva oli vuonna 1985 ensi-iltansa saanut "Missä olet, Susan?".


title: Thomas Newman

text: Newmanin isä on yhdeksän Oscaria saanut elokuvasäveltäjä Alfred Newman, eikä isän varjosta nouseminen ollut hänelle helppoa. Newmanin muita tunnettuja sukulaisia ovat Lionel Newman, Emil Newman, Randy Newman, David Newman, Maria Newman ja Joey Newman.


title: Thomas Newman

text: Newman on saanut muun muassa useita Emmy-, Grammy- ja BMI-ehdokkuuksia ja palkintoja muun muassa elokuvista "Hevoskuiskaaja", "American Beauty", "Vihreä maili", "Pikku naisia", "Lemony Snicketin surkeiden sattumusten sarja" ja "Matkalla Perditioniin".


title: Juho Mäkelä (taidemaalari)

text: Johan (Juho) Isak Mäkelä (23. syyskuuta 1885 Oulu – 2. syyskuuta 1943 Oulu) oli suomalainen taidemaalari.


title: Juho Mäkelä (taidemaalari)

text: Mäkelän vanhemmat olivat vahtimestari Isak Mäkelä ja Anna Rauha Johanna Manner. Mäkelä opiskeli aluksi koristemaalausta Helsingissä Taideteollisuuskeskuskoulussa vuosina 1902–1904. Koristemaalarin tutkinnon suorittamisen jälkeen hän aloitti opinnot Suomen Taideyhdistyksen piirustuskoulussa syksyllä 1904. Tunnollisena oppilaana hän sai päästötodistuksen piirustuskoulusta keväällä 1907. Valmistumisensa jälkeen Mäkelä teki ulkomaanmatkoja lähinnä Keski-Eurooppaan, muun muassa Lontooseen ja Roomaan.


title: Juho Mäkelä (taidemaalari)

text: Suomessa Mäkelä työskenteli aluksi Helsingissä, kunnes muutti loppuvuodesta 1913 takaisin kotikaupunkiinsa Ouluun. Hän toimi Oulun lyseon piirustuksenopettajana maalaamisen ohella.


title: Juho Mäkelä (taidemaalari)

text: Mäkelä oli Tyko Sallisen ja Jalmari Ruokokosken tavoin ekspressionisti, kuten esimerkiksi teokset "Viinapullo" ja sinivihreä omakuva vuodelta 1911 hyvin osoittavat. Ouluun palattuaan Mäkelä paneutui muun muassa akvarelleihin, jotka kuvasivat Pohjois-Pohjanmaan lakeuksia. Hänet tunnetaan myös muotokuvista, joista vuonna 1907 valmistunut esittää hänen äitiään. Oulun keskuskansakoulun (nykyisen keskustan terveysaseman) seinämaalauksen "Koivu ja tähti" Mäkelä laati vuonna 1936.


title: Juho Mäkelä (taidemaalari)

text: Alfred Kordelinin säätiön apurahan Mäkelä sai kahtena vuonna, 1921 ja 1934. Useita hänen töitään on säätiön kokoelmissa, kuten myös Ateneumissa.


title: Juho Mäkelä (taidemaalari)

text: Mäkelä meni naimisiin taidemaalari Alex Rappin veljentyttären Signe Rappin kanssa tammikuussa 1918.


title: Juho Mäkelä

text: Juho Mäkelä on seuraavien henkilöiden nimi:


title: Thamar Henneken

text: Thamar Nanette Henneken (s. 2. elokuuta 1979 Delft, Etelä-Hollanti) on entinen alankomaalainen uimari, joka Alankomaiden 4 × 100 metrin vapaauintiviestijoukkueen jäsenenä voitti olympiahopeaa kesäolympialaisissa 2000. Joukkueessa uivat myös Inge de Bruijn, Wilma van Hofwegen ja Manon van Rooijen.


title: Thamar Henneken

text: Olympialaisten jälkeen Henneken koetti uutta uraa soutajana, mutta palasi pian takaisin uinnin pariin. Henneken on kihloissa entisen huippu-uimarin ja maailmanmestari Marcel Woudan kanssa. Pariskunnalla on yksi tytär.


title: Clemens Fritz

text: Clemens Fritz (s. 7. joulukuuta 1980 Erfurt, Thüringen, Saksa) on saksalainen jalkapalloilija, joka edusti 11 kautta Saksan Bundesliigassa pelaavaa Werder Bremenia. Hän oli pelipaikaltaan oikea puolustaja.


title: Clemens Fritz

text: Fritz on edustanut Bremenin lisäksi Rot-Weiß Erfurtia, jossa aloitti uransa vuonna 2000, Karlsruhea ja Leverkusenia.


title: Clemens Fritz

text: Saksan maajoukkuetta Fritz edusti 22 ottelussa vuosina 2006–2008, ensi kerran 2–0-voitto-ottelussa Georgiaa vastaan. Hän kuului joukkueeseen vuoden 2008 EM-kilpailuissa.


title: Isotrooppinen antenni

text: Isotrooppinen antenni on ideaalinen antenni, joka säteilee siihen syötettävää tehoa joka suuntaan yhtä paljon.


title: Isotrooppinen antenni

text:
Täysin ideaalista isotrooppista antennia ei pystytä käytännössä rakentamaan mutta teoreettisissa laskelmissa se on
hyödyllinen. Antennien vahvistus voidaan ilmoittaa dBi:nä, jossa dB tarkoittaa desibeliä ja i isotrooppiseen antenniin verrattuna. Pistemäisen isotrooppisen antennin aiheuttama tehotiheys pallon pinnalla on P / A, jossa P on antenniin syötetty teho ja A on pallon pinta-ala, koska A = 4 · π · r niin tehotiheys pallon pinnalla etäisyydellä r on P / (4 · π · r). Nimityksen isotrooppinen antenni sijasta voidaan käyttää myös nimitystä isotrooppinen säteilijä, jolloin kyseessä on nimenomaan pistemäinen säteilylähde.


title: Sharja (kaupunki)

text: Sharja on Arabiemiirikuntien liittoon kuuluvan Sharjan emiraatin pääkaupunki. Sharja sijaitsee Persianlahden rannalla, ja se muodostaa naapuriemiraattien pääkaupunkien Dubain ja Ajmanin kanssa yhtenäisen taajama-alueen. Pääkaupunki Abu Dhabiin on matkaa 170 kilometriä. Sharja on ikivanha kaupunki, joka on ollut asuttuna yli viisi tuhatta vuotta.


title: Schapelle Corby

text: Schapelle Leigh Corby (s. 10. heinäkuuta 1977) on australialainen nainen, joka jäi kiinni 4,1 kannabiskilon tuonnista Balille, Indonesiaan.


title: Schapelle Corby

text: Corby on tuomitsemisestaan huolimatta pysynyt aina kannassaan, että ulkopuolinen henkilö oli asettanut huumausaineet hänen laukkuunsa eikä Corby itse ollut tietoinen niistä. Tapaus herätti laajaa mediahuomiota länsimaissa, varsinkin Australiassa.


title: Schapelle Corby

text: Corby tuomittiin 20 vuoden vankeusrangaistukseen.


title: Schapelle Corby

text: Corby asui Queenslandissa. Hän tutustui vuonna 1996 japanilaiseen Kimiin, jonka kanssa hän meni parin vuoden päästä naimisiin. Pari kuitenkin erosi vuonna 2000. Corby oli vieraillut Balilla viisi kertaa 16-vuotiaasta lähtien.


title: Schapelle Corby

text: Corby saapui 8. lokakuuta 2004 Ngurah Rain lentoasemalle Denpasariin. Hänen laukustaan löytyi 4,1 kg kannabiserä. Huumeet löytänyt tullivirkailija kertoi oikeudessa, että Corby oli tätä ennen yrittänyt estää häntä avaamasta laukkua. Corby kiisti väitteen ja kertoi avanneensa laukun tullivirkailijan niin pyydettyä. Corby ja hänen puolustuksensa kertoivat, ettei Corby tiennyt kuljettamastaan kannabiserästä ennen sen löytöä lentoasemalla.


title: Schapelle Corby

text: Australialainen vanki John Patrick Ford vietiin todistamaan Indonesiaan. Hän kertoi kuulleensa vankilassa keskustelun, jossa ilmeni, että yksi miehistä oli asettanut kannabiksen Corbyn laukkuun Brisbanessa tarkoituksella, että hänen kumppaninsa olisi ottanut sen vastaan Sydneyssä. Huumeiden alkuperää ei koskaan selvitetty.


title: Schapelle Corby

text: Corbyn tuomitseminen näytettiin televisiossa suorana lähetyksenä Australiassa. 27. toukokuuta 2005 hänet tuomittiin 20 vuodeksi vankilaan. Lisäksi hän sai sakkoja 100 000 000 Indonesian rupiaa. Sakon maksamatta jättäminen tietäisi Corbylle kuuden kuukauden lisää vankeustuomioon. Päätöksestä valitettiin, ja 14. lokakuuta tuomio alennettiin 15 vuoteen. Juttu eteni Indonesian korkeimpaan oikeuteen saakka, ja 19. tammikuuta 2006 Corbyn alkuperäinen 20 vuoden tuomio palautettiin. Lisäksi oikeus määräsi laukun ja huumausaineet tuhottaviksi sen merkiksi, että tapaus oli loppuun käsitelty.


title: Schapelle Corby

text: 17. elokuuta 2006 Corbylle myönnettiin Indonesian itsenäisyyspäivän kunniaksi kahden kuukauden alennus tuomioon, ja 26. joulukuuta hän sai vielä kolmannen kuukauden anteeksi hyvän käytöksen ansiosta. Corby vapautuu näillä näkymin heinäkuussa 2024. On mahdollista, että hänet siirrettäisiin istumaan tuomiotaan Australiaan osana maiden välistä vanginvaihto-ohjelmaa. Corby itse on kertonut, ettei hän ole halukas siirtymään australialaiseen naisvankilaan.


title: Schapelle Corby

text: Corbyn tuomitseminen johti protesteihin suuntaan ja toiseen. Australiassa yli 100 000 allekirjoitti adressin Corbyn vapauttamisen puolesta. 5. kesäkuuta 2005 mielenosoittajia kerääntyi Australian-suurlähetystöön Jakartaan vaatimaan Corbylle kuolemanrangaistusta huumekauppiaana. Corbyltä ilmestyi marraskuussa 2006 omaelämäkerrallinen teos "My Story".


title: Schapelle Corby

text: Myös kahdessa muussa tapauksessa vuosina 2005–2006 Australian kansalaiset saivat tuomioita huumeiden hallussapidosta Balilla. 17. huhtikuuta 2005 jäi kiinni Bali Nineksi nimetty australialainen ryhmä, joka yritti salakuljettaa maahan heroiinia. Samana vuonna australialainen malli Michelle Leslie sai Balilla kolmen kuukauden vankeusrangaistuksen kahden ekstaasipillerin omistamisesta.


title: Goro (Mortal Kombat)

text: Goro on kuvitteellinen henkilö "Mortal Kombat" -tappelupelisarjassa.


title: Goro (Mortal Kombat)

text: Goro on yli 2000-vuotias shokan-lajin prinssi. Hän tapasi Shang Tsungin, joka alkoi kouluttaa häntä Goron suostuttua osallistumaan Mortal Kombat -turnaukseen.


title: Goro (Mortal Kombat)

text: Gorosta tuli Mortal Kombat turnauksen suurmestari hänen voitettuaan Suuren Kung Laon. 500 vuoden ajan Goro pysyi voittamattomana ja auttoi Shang Tsungia tehtävässään valloittaa Earthrealm Shao Kahnille. Kymmenennessä Mortal Kombat turnauksessa hän sai kuitenkin vastaansa Liu Kangin, joka voitti Goron. Hieman myöhemmin, Goro katosi taisteltuaan Kanon, Johnny Cagen ja Sonya Bladen kanssa. Hänen uskottiin kuolleen, mutta ilmeisesti hän palasi takaisin omaan valtakuntaansa.


title: Goro (Mortal Kombat)

text: Gorolla ei ollut aikeita kostaa Liu Kangille häviötään ja hän alkoi kiinnostua oman lajinsa ongelmista liittyen shokanien sotaan kentaureita vastaan. Prinsessa Kitana onnistui kuitenkin aloittamaan rauhanneuvottelut, jotka keskeytyivät Kung Laon saapuessa vaatimaan ottelua esi-isänsä tappajaa vastaan. Tämä shaolinmunkki iski kostoksi Goron rintaan arven. Loppujen lopuksi kaksikko kuitenkin sopi riitansa. Kun Shinnok ja hänen legioonansa hävisivät sodan Edeniassa, Goro ja shokanit päättivät liittoutua edenialaisten kanssa.


title: Goro (Mortal Kombat)

text: Vuosia myöhemmin edenialaiset ja shokanit yhdistivät voimansa ja hyökkäsivät heikentyneen Shao Kahnin armeijaa vastaan. Uupuneena taistelusta Goro sai vakavan iskun Noob Saibotilta. Hän oli kuolemaisillaan, mutta Shao Kahn pelasti hänet. Goro vannoi uskollisuuttaan hänelle, ja shokanit liittoutuivat Kahnin kanssa jälleen.


title: CSI: 3 Dimensions of Murder

text: CSI: 3 Dimensions of Murder on "CSI"-televisiosarjaan perustuvan tietokonepelisarjan neljäs osa, jossa pelaaja on tulokkaana rikostutkintaryhmässä. Pelaajan tehtävänä on selvittää erilaisia rikoksia, joissa on uhri on pahoinpidelty, raiskattu tai murhattu.


title: CSI: 3 Dimensions of Murder

text: Pelaajalla on käytössä useita tutkintaa helpottavia työkaluja. Esimerkiksi sormenjälkien talteen ottamista helpottaa tutkinta- ja keräystyökalut. Lisäksi pelaajan parina toimiva avustaja auttaa, mikäli pelaaja valitsee väärän työkalun tutkintaa varten. Helpoimmalla tasolla pelaajalle valitaan oikea työkalu automaattisesti.


title: CSI: 3 Dimensions of Murder

text: Pelaajalla on viisi tehtävää ratkottavana. Jokainen tehtävä vaatii suurta tarkkuutta, joskin tehtävät vaikeutuvat vaikeustasosta riippumatta loppua kohden.


title: Asemakylä (Simo)

text: Asemakylä on Simon kunnan keskustaajama. Se sijaitsee Simojoen pohjoisrannalla, valtatien 4 sekä Oulun–Tornion rautatien varrella noin 25 kilometriä Kemin keskustasta itään. Taajama on muodostunut Simon rautatieaseman ympärille. Asemakylä on Simon suurin taajama väestöltään ja sen muodostama Asemakylän suuralue on asukasluvultaan suurin ja pinta-alaltaan toiseksi suurin.


title: Asemakylä (Simo)

text: Valtatie ja rautatie jakavat keskustaajaman kahtia itä-länsisuunnassa. Pohjoisosassa sijaitsevat Koivuojan, Koivukankaan ja Ojalan asuinalueet sekä Simon koulu, seurakuntatalo ja päiväkoti. Eteläosan länsilaidalla sijaitsee Simon teollisuusalue, ja rautatieaseman eteläpuolella sijaitsee Vakkermon asuinalue.


title: Asemakylä (Simo)

text: Liikekeskus, Simon kunnantalo ja linja-autoasema sijaitsevat rautatieaseman välittömässä läheisyydessä, rautatien ja valtatien välisellä alueella.


title: Asemakylä (Simo)

text: Asemakylä on syntynyt 1800- ja 1900-lukujen vaihteessa. Varsinaisesti Asemakylä sai alkunsa vasta vuonna 1903, kun Simon rautatieasema avattiin. Kylä kasvoi nopeammin kuin Simon muut kylät ja ohitti nopeasti Maksniemen asukasluvussa. Nykyään Asemakylällä on noin 1000 asukasta.


title: Asemakylä (Simo)

text: Simon Asemakylä muistuttaa poikkeuksellisesti muista maaseudun keskustaajamista hieman kaupunkimaista. Asemakylällä on paljon rivitaloja: Vanhaa 1900-luvun alkupuolen rakennuskantaa on vähän jäljellä.


title: Asemakylä (Simo)

text: Asemakylällä sijaitsee suurin osa Simon palveluista. Asemakylän palveluita ovat:


title: Vakkermo

text: Vakkermo on asuinalue Simon Asemakylällä. Vakkermon osa-alueita ovat Veteraanintie, Montajankuja ja Vakkermontie, jotka muodostavat Vakkermon kokonaisuuden. Vakkermo sijaitsee niin sanotulla Länsi-Asemalla eli rautatien ja nelostien länsipuolella. Vakkermossa sijaitsee Asemakylän terveyskeskus ja suuret rivitalolähiöt 1970- ja 1980-luvuilta.


title: Sissy Spacek

text: Mary Elizabeth ”Sissy” Spacek (s. 25. joulukuuta 1949 Quitman, Texas) on yhdysvaltalainen Oscar-palkittu näyttelijä ja laulaja.


title: Sissy Spacek

text: Spacek aloitti uransa countrymuusikkona ja levytti yhden singlen "John, You Went Too Far This Time", joka kertoo John Lennonista. Serkkunsa näyttelijä Rip Tornin avulla Spacek pääsi Lee Strasberg Actors Studioon ja vielä myöhemmin Strasberg-instituuttiin New Yorkiin.


title: Sissy Spacek

text: Spacekin ensimmäinen kreditoitu rooli oli vuoden 1972 elokuvassa "Lihakirves", jossa hän näytteli seksiorjaksi myytyä nuorta naista. Seuraavana vuonna Spacek esiintyi elokuvassa "Julma maa", josta hän sai ensimmäisen kerran laajempaa huomiota. Spacek tapasi elokuvan kuvauksissa tulevan miehensä Jack Fiskin, joka toimi lavastajana.


title: Sissy Spacek

text: Spacekin läpimurto oli tunteellisesti ongelmallisen telekineettisiä voimia omaavan teinitytön rooli elokuvassa "Carrie" (1976). Hän oli elokuvasta ehdolla parhaan naispääosan Oscar-palkinnon saajaksi. Vuonna 1980 Spacek voitti Oscarin ja Golden Globen elokuvasta "Kaivosmiehen tytär". Hän on ollut Oscar-ehdokkaana lisäksi elokuvista "Kateissa", "Kun joki tulvii", "Kolme sydäntä" ja "Satimessa".


title: Sissy Spacek

text:
Spacek meni naimisiin tuotantosuunnittelija Jack Fiskin kanssa vuonna 1974. Heillä on kaksi tytärtä: Schuyler Elizabeth ja Madison Fisk, joista ensinnä mainittu on itsekin näytellyt useissa rooleissa. Spacek asuu perheineen hevostilalla Virginiassa. Spacek tunnetaan myös aktiivisena naisasioiden puolestapuhujana.
Ehdokkaana:


title: Sissy Spacek

text: Ehdokkaana:


title: Sissy Spacek

text: Ehdokkaana:Ehdokkaana:


title: Roger I

text: Roger I (1031–22. kesäkuuta 1101) (tunnettu myös nimillä "Bosso" ja "Suuri Kreivi") oli Sisilian normannikreivi vuosina 1071–1101.


title: Roger I

text: Roger oli Tancred de Hautevillen nuorin poika tämän Fredisenda-vaimon kanssa. Hän saapui Etelä-Italiaan pian vuoden 1055 jälkeen. Roger osallistui veljensä Robert Guiscardin kanssa Calabrian valloitukseen, ja vuonna 1062 solmitulla sopimuksella kaikki alueen linnat ja kaupungit jaettiin puoliksi veljesten kesken. Robert ja Roger aloittivat muslimien ja kreikkalaiskatolisten asuttaman Sisilian valtaamisen, jota hallitsivat Tunisin sulttaanin vallasta irrottautuneet arabiruhtinaat. Veljekset valtasivat Messinaan 1061 ja Palermon 1072. Robert nimitti Rogerin Sisilian kreiviksi, mutta piti itse osan vallatuista alueista. Sisilia oli lopullisesti normannien hallussa vasta vuonna 1091.


title: Roger I

text: Rogerin hallinto Sisiliassa oli itsevaltaisempaa kuin hänen veljensä Italiassa. Roger suhtautui arabeihin ja kreikkalaisiin yleisesti suvaitsevaisesti. Muslimit säilyttivät kaupungeissa moskeijansa ja kaupankäyntioikeutensa, mutta joutuivat maaseudulla maaorjuuteen. Roger otti suuren osan armeijastaan muslimeista.


title: Roger I

text: Roger kuoli 22. kesäkuuta 1101. Häntä seurasi hänen poikansa Simon, joka kuitenkin kuoli jo 1105. Tämän jälkeen valtaan nousi Rogerin toinen poika, Roger II, josta myöhemmin tuli ensimmäinen Sisilian kuningas.


title: Turtola (Ruotsi)

text: Turtola () on kylä ja pientaajama Ylitornion kunnassa Ruotsissa. Pientaajamassa oli 125 asukasta vuoden 2010 lopussa.


title: Turtola (Ruotsi)

text: Kylä oli ennen Haminan rauhaa 1809 samaa kylää Suomen nykyisen Pellon kunnan Turtolan kanssa. Tällöin valtakunnanraja vedettiin kylää halkovaan Tornionjokeen. Sittemmin kylän nimeksi on myös suomen kielessä vakiintunut ruotsinkielinen muoto Svanstein, mm. sekaannusten välttämiseksi.


title: Turtola (Ruotsi)

text: Svansteinin kylä sijaitsee Kynsivaaran juurella. Kylän takana on Pullinkivaara Tornionlaaksossa 1700-luvulla suoritetun astemittauksen mittaupisteistä (ks. Maupertuis). Pullinkivaaralla toimii suurehko laskettelukeskus Svanstein Ski. Keskuksessa on 16 eritasoista rinnettä ja 5 hissiä. Pisin rinne on miltei 2500 metriä pitkä. Svanstein Skissä käy myös jonkin verran suomalaisia asiakkaita. Kylässä on myös mittava murtomaahiihtolatuverkosto.


title: Ranskanbulldoggi

text: Ranskanbulldoggi ("ransk.Bouledogue français") on pienikokoinen molossikoira.


title: Ranskanbulldoggi

text: Ranskanbulldoggi on seurallinen, iloinen, leikkisä, reipas ja tarkkaavainen. Rotu on aina valmis kaikenlaiseen toimintaan, vaikkapa sitten leikkiin tai lapsia vahtimaan. Ranskanbulldoggien haukkuminen on usein vähäistä. Rotu on itsepäinen, mikä vaikeuttaa kouluttamista, ja se tulee hyvin toimeen muiden koirien kanssa. Kuitenkin ranskanbulldogit kokeilevat myös johtajan asemaa, minkä vuoksi koiraa kouluttaessa on oltava johdonmukainen ja ehdoton.


title: Ranskanbulldoggi

text: Ranskanbulldoggi kärsii muiden lyhytkuonoisten koirien tavoin eriasteisista hengitysvaikeuksista. Hengitystieongelmat voivat ilmetä muun muassa äänekkäänä hengityksenä, tuhinana tai jopa rohinana, yskimisenä, kuorsaamisena nukkuessa ja voimakkaana rintakehän liikkeenä koiran hengittäessä. Joillakin ranskanbulldogeilla hengitystiet ovat niin ahtaat ja hengitysvaikeudet niin pahoja että niille joudutaan tekemään hengitysteitä avartavia leikkauksia. Hengitysvaikeudet johtavat myös merkittävään alttiuteen lämpöhalvaukselle ja voi rajoittaa yksilön kykyä liikkua normaalisti. Lievemmissä tapauksissa hengityspoikkeavuuksia esiintyy vain kuumalla ilmalla tai rasituksessa.


title: Ranskanbulldoggi

text: Lisäksi ranskanbulldogeilla esiintyy yleisesti allergioita, atopiaa, tulehdussairauksia ja selkärangan poikkeavuuksia (nikamamuutoksia ja koiran välilevytyrää eli niin kutsuttua mäyräkoirahalvausta. Selkäsairauksista saadaan tietoa virallisten kuvausten avulla, joiden tulokset ovat näkyvissä Kennelliiton jalostustietokannassa. Eläinten ortopediayhdistys OFA:n tutkimista 245 ranskanbulldoggista 95,1 prosentilla oli epämuodostuneita selkänikamia, yleensä kiilanikama.


title: Ranskanbulldoggi

text: Rodun terveyttä on tutkittu Suomessa kannan pienuuden takia vasta vähän aikaa ja rodun jalostussuunnitelma on kirjoitettu vasta vuonna 2008. Rakenteellisista syistä (leveä etuosa, kapea takaosa, suhteellisen sirot tassut) ranskanbulldoggi on melko huono uimaan ja isommat yksilöt vajoavatkin veteen joutuessaan suoraan pohjaan.


title: Ranskanbulldoggi

text: Ranskanbulldogin pennut syntyvät leveän rintakehän ja ison pään vuoksi pääosin keisarinleikkauksella ja rotuyhdistys pyrkiikin Suomessa tekemään paljon työtä, jotta jalostukseen valittaisiin luonnollisesti synnyttäneiden narttujen jälkeläisiä. Luonnollisesti syntyvistä pennuista osa menehtyy rintakehän litistymisestä johtuvaan keuhkotulehdukseen.


title: Ranskanbulldoggi

text: Rodulta on löydetty DVL2-geenin mutaatio, joka liittyy sen ja kahden muun lyhytkallorodun (englanninbulldoggi, bostoninterrieri) kallon, rintakehän, kaulan sekä selkärangan luuston epämuodostumiin. Poikkeavuuksia on myös hampaistossa. Mutaatio on samantapainen kuin ihmisillä esiintyvä harvinainen Robinowin oireyhtymään, jossa ihmisellä on samalaisia ulkoisia poikkeavuuksia kuin tutkituilla koirarodulla. Englannin- ja ranskan bulldoggeilla ei ole normaalia geeniä ollenkaan, bostoninterrierreillä kuudella prosentilla. Risteyttämällä ongelma ratkeaisi, koska ulkomuoto tulee vain homotsygootilla. Muiden lyhytkallorotujen ulkomuoto johtuu eri tekijöistä.


title: Ranskanbulldoggi

text: Ranskanbulldoggin erityistuntomerkki ovat suuret lepakkomaiset korvat. Ne ovat suuret, leveät, kärjistään pyöristyneet ja pystyt. Rakenteeltaan ranskanbulldoggi on matala ja tiivis. Sillä on voimakas nelikulmainen pää ja löysä nahka muodostaa sille tyypillisiä poimuja. Kuono on lyhyt ja sisäänpainunut, huulet ovat riippuvat ja koiran leuassa on etualueen ristipurenta. Silmät ovat suuret, pyöreät ja tummat. Ranskanbulldoggi on pieni koira, joka painaa 8-14 kg ja on noin 35 cm korkea. Nykyään tosin etenkin näyttelyiden ulkopuolella ranskanbulldoggien koko on kasvanut 15–20 kg:aan. Lyhyen, suoran, joskus korkkiruuvimaisen hännän koira pitää alhaalla. Häntää ei typistetä. Karvapeite on lyhyttä, pehmeää ja sileää. Värityksistä hyväksytään keltainen (fawn) ja juovikas (brindle) valkoisin merkein tai ilman. Valkoinen luetaan keltaiseksi valkoisin merkein. Kirsun tulee olla musta. Musta väri ruskein merkein, sininen tai maksanruskea väritys ovat näyttelykoirilla hylkääviä virheitä.


title: Ranskanbulldoggi

text: Ranskanbulldoggi sekoitetaan usein bostoninterrieriin huomattavan samannäköisyyden vuoksi.


title: Ranskanbulldoggi

text: Rodun alkuvaiheista tiedetään sen verran, että ranskanbulldoggi, kuten muutkin bulldogit, polveutuvat tiibetindogista ja tiibetinmastiffista, joista makedonialaiset kehittivät lyhytkarvaiset pelkoa herättävät vahti- ja sotakoiransa makedoniandogit. Näitä koiria tuli foinikialaisten mukana Englantiin, jossa niitä alettiin kutsua "Bretagnen tappelupukareiksi".


title: Ranskanbulldoggi

text: Rotu oli suurikokoinen ja luonteeltaan hurja. Sitä risteytettiin myöhemmin useiden muiden rotujen kanssa, ja varsinkin risteytykset terriereiden kanssa tuottivat pienempikokoisia muunnoksia. Ranskan ensimmäiset pienet bulldogit tulivat Normandiaan 1860-luvulla Nottinghamista muuttaneiden pitsinnyplääjien mukana, ja niitä risteytettiin ranskalaista alkuperää olevien koirien kanssa siten, että englantilaisten tappelukoirien rakenne ja ulkonäkö pysyivät lähes muuttumattomina, mutta koko pieneni. Pitkän aikaa ranskanbulldogeja käytettiin rottakoirina ja ne olivat yleisiä etenkin työläisperheissä. Nykyään ranskanbulldoggi on seurakoira.


title: Cleanroom

text: Cleanroom on ohjelmistotuotannossa käytettävä formaali ja inkrementaalinen metodi. Cleanroom-metodin mukaisessa ohjelmistoprosessissa laadukkaita ohjelmistoja pyritään tuottamaan estämällä virheiden syntyminen sen sijaan, että jo syntyneitä virheitä poistettaisiin ohjelmistosta. Metodin nimi on peräisin elektroniikkateollisuudessa käytettävistä puhdastiloista, joilla samankaltaisesti pyritään estämään epäpuhtauksien joutumista tuotteisiin.


title: Cleanroom

text: Metodin kehitti Harlan Mills 1980-luvulla ja sillä on väitetty saavutetun varsin hyviä tuloksia. Arvostelua metodologiaa ja varsinkin sen testauskäytäntöä kohtaan on esittänyt mm. Boris Beizer.


title: Cleanroom

text: Cleanroom-metodi perustuu seuraaviin periaatteisiin:


title: Cleanroom

text: Ohjelmia käsitellään matemaattisina funktioina käyttäen apuna laatikkorakenteeseen perustuvaa määrittelyä ja suunnittelua sekä sekvenssipohjaista määrittelyä. Kehitettävän ohjelman ulkoinen käyttäytyminen määritellään täydellisesti yhdistämällä kaikki sen mahdollisesti saamat syötesarjat yhteen vasteeseen. Syötteet määritellään käyttäen apuna edellä mainittua sekvenssipohjaista määrittelyä. Ohjelman ulkoisen toiminnan, eli mustan laatikon, kuvaus kehitetään tilalaatikoksi, joka kuvaa ohjelman kaikkia mahdollisia tiloja. Tilalaatikko kehitetään edelleen läpinäkyväksi laatikoksi, eli mustan laatikon ja tilalaatikon kuvaaman toiminnallisuuden toteuttavaksi algoritmiksi.


title: Cleanroom

text: Jos ohjelman ulkoinen käyttäytyminen on määritelty täydellisesti ja ohjelman toteutus vastaa tätä mustan laatikon kuvausta, ohjelman voidaan olettaa toimivan virheettömästi.